Solomon Hla 1 (Song Of Solomon 1)\n×1 2 3 4 5 6 7 8\n(The Songs of Solomon)\nSolomon Hla timi hi Hla lakih Hla ṭhabik (The Song of Songs) tiah Hebru Baibal sungah a um. Solomon Hla timi hi neta lam ih an kawhnak hmin a si. Ziangah Solomon Hla an run ti tile Hebru Baibal an nganmi sungah Solomon hmin a tel vivo (1:1,5; 3:7,9,11; 8:11,12) ruangah a si. Solomon ih phuahmi hla khal a si thei; culole Solomon upatnak ih an phuahmi hla khal a si thei. Kan thei fiang lo.\nHi hla hi fala tlangval duhawknak hla khawlkhawmmi a si. A tam bik ahcun mipa in nunau a lehmi hla le nunau in mipa a lehsalnak hla an si.\nHi hla hi Judah mi pawl cun Pathian le milai kan pehzom awk daan langtertu zuk a si tiah an zum. Cun Khristian pawl khal in Khrih le a Kawhhran pehzom awk daan zuk a si an ti ve. Asinain ‘Pathian’ timi ṭongfang a um lo ih ‘Khrih’ a si lole ‘Khristian’ timi ṭongfang khal a tel lo. Hebru mi (Israel mi) le Judah mi pawl ih fala-tlangval ngainak hla a si, tiah Baibal thiamtu pawl tam deuh in an zum.\nHla fingkhatnak (1:1–2:7)\nHla finghnihnak (2:8–3:5)\nHla fingthumnak (3:6–5:1)\nHla finglinak (5:2–6:3)\nHla fingnganak (6:4–8:4)\nHla fingruknak (8:5-14)\nSolomon Hla 1\n1Hla lakih hla ṭha bik, Solomon ih mi hlamawi pawl.\n2Na hmur in i hnam aw,\nI ngainak cu sabitti hnakin\n3Nang cu a hmui in na hmui,\nZihmui bangin na hmin a thang.\nNunau zokhal nang ngai loin\num thei hlah hai.\n4I hruai awla kan tlanhlo ding;\nKa bawipa si awla na umnak khaan\nah i fehpi aw.\nHmunkhatah nuam tlang uhsi;\nDiriam in kan duh awknak thuk\nsungah kan ciah aw ding.\nNunau hmuahhmuah in an lo ngai hi\nan mawh lo.\n5Jerusalem leengrual tla,\nDum hman ningna mi mawi ka si;\nKedar deuthlam bang ka dum nain,\nSolomon inn puanzaar iang in\n6Ka dum ruangah i iai hlah uh,\nNi ih i eet ruangah hin;\nKa ṭa le pawl ka parah an\nSabit dum ah hna in ṭuanter;\nZutmetawknak caan hman nei\n7I sim hnik law, nang ka ngai aw;\nKhuiah simaw na tuurual na khalh?\nKhuiah simaw an colh ding sun ni\nZiangah so tuukhaal dang pawl ih\nKa lo hawl rero ding?\n8Nunau lakih duh thla leeng bik,\nNang in a hmun na thei lo maw?\nFeh awla tuurual pawl thlun aw;\nTuukhal pawlih thlamte kiangah\nNa me hrangah tlimno hawl aw.\n9Ka ngai bikmi nang cun,\nRang nu pakhat in Faro rangleng\nhnuktu rangcang tampi\nlung a thawhter bangin,\nValrual thinlung na thawhter hai.\n10Mawi tuk aw khua na sawm ai sam\nna biang tlunah,\nMan sung lung bang na hngawng\ntlunah tlai sialso te in.\n11Hmanseh na hrang ṭaang orh\nsui ṭhi tuah uhsi,\nNgun khuut hlawn thil thawn.\n12Tintling tlunah, zau maw ka bawi,\nKa zihmui rimthaw in a zeel.\n13Ka lungduh cu mura rimthaw\nKa siang ṭaang cung par a zau ah.\n14Ka lungduh valpa cu ram pangpar\nAn sim Engedi Sabit hmuan parmawi\n15Mawi sersi ee, ka duh bik cu,\nDuhnunnak na mit ah ni bang tle.\n16Ka lungduh cem, valno lakah na\npiang hlei ce!\nNuam cuang hlei in lung i ngamter,\nZaunak tintling, hramhring\n17Kan inn kaan ah sidar thing,\nA siling ah farthing si ngai.


South Korea In Internet Connection Neithabik - Chinland Today Media\nSouth Korea In Internet Connection Neithabik\nFebruary 9, 2010 2:27 am·0 comments\nUSA ih Akamai Technology company in a zingzawinak ah South Korea ram cu leitlun ah internet connection nei thabik (nei cakbik: the world’s highest aver- age connection speed) a si tiah 2009 kum ih July ihsin September suak ‘state of internet report’ timi cun a phuang. A tlangpi in South Ko- rea ram ih internet pawl cu 14.6 Megabytes per second (Mbps) a si ih, a pahnihnak Japan cu 7.9 Mbps a si. Pathuamnak Hongkong (Tuluk ram) cun 7.6 Mbps an nei. Palinak cu Roma- nia, panganak Sweden, paruknak Ireland, pasarihnak Netherland, pariatnak Switzerland, pakuanak Denmark, pahra nak Czech Repub- lic an si. USA cu 18 nak a si ih 3.9 Mbps hmangtu a si. Asia ram ih khawpi 10 cu 15 Mbps hmang ban an si. High boradband hmangtu lakah South Korea cu 74% a si ih, Japan cu 60%, Hongkong 46% a si. Broadband nei thabik hrilsuahnak ah US cu (12) nak a si ih, 24% hmangtu a si. – AFP\nTlawngta nunau in a thianghlimnak a zuar\nKan dung tlawngkai nithum ah New Zealand ih phunsang tlawngta nunau pakhat cun an tlawng bomnak ding hrangah a thianghlimnak cu NZ$ 45,000 (RM109,000) in a zuar ih, a duhtu hrangah lei thei a si tiah amah le amah a phuang aw. Hih nunau hi kum (19) a si ih, amai’ web site ahcun fala thianghlim a sinak le zokhal sumpai a kuan tam theibik cu a ihpi ding tiah a ngan aw. Web site sungih a ngan betmi cu ‘Duhnungzet ka si ih, ruangrai mawizet, harhdamzet le nunau pian mawizet’ tiah a ti aw. A thok pek ahcun cuih nunau cun sumpai ziangzat cekci ti’n ngennak a nei lo na’n website zohtu mi 30,000 lakih 1,200 cun sumpai an pek sian zat an kuat tikah a netabik NZ$ 45,000 cu a lungkim pi thei ti a si. – AFP\nBritain in kuak fawp malter a tum\nBritain acozah cun kan dung tlawngkai nikhat ni ah kum (10) sung a rak buaipi zo mi kuak fawptu malter vivo cu ahlan hnakih cak sawn in a fehpi ding tiah a phuang saal. Ram sung ih kuak (cigarette) tuahnak cetzung le kuak fawhnak hmun pawl cu a malter vivo ding ti a si. Tu dinhmun ahcun ram sung mipi 21% cun kuak an fawp ih, kum 2020 ahcun 10% tiang tumter a um thu le, a hleice in mino pawl kuak fawp lo dingin forhfial a tum thu a sim. – Reuters\nHram: Hruaitu, Malysia LCF Zarthtin Thuthang\nSouth Korea in tikulh tthawn thei a tuah:\nKashmir Ah Buainak A Thok Saal\nAfrica Ram Ah Nunau In Vunzim Tan Ringring\nAustralia Sumpai Dinhmun A Tum Suk\nUS lut duh hrangih daan thar


Khawsung lak operation nei dingin NUG Northern Regional Command Headquarters-in Commando special force a din – My News\nKhawsung lak operation nei dingin NUG Northern Regional Command Headquarters-in Commando special force a din\nadmin June 18, 2022 Leave a Comment on Khawsung lak operation nei dingin NUG Northern Regional Command Headquarters-in Commando special force a din\nMilitary council pawl a hrampi in phawi suak thluh dingin le khaw sung lak operation nei dingin Commando Special Force din a si thu National Unity Government (NUG) Defense Ministry, Northern Regional Command Headquarters cun thusuah a tuah a si.\nNUG People Defense Froce NUG Northern Regional Command Headquarters, brigade 7, battlion 703-a Second Commander Colonel Than Zin Aung cun, “Khua ur ih, thil ruk leh mipi um men thattu military council a a hrampi cawpin phawi suak dingin, kanni battalion cun Commando special force kan din ih. Hi battalion hin military council ralkap camp, khaw sung lak leh special operation hna an tuan ding a si,” tiin a sim.\nTuhnu reiloteah battalion lamin Ministry of Information fehtlangin an thil ruahman dante tarlan a si ding ih. Thuneihnak laktu ralkap pawlin mipi pawl tharum hmangih pal bet leh thah hna a tuan ring ring ah mipi lamin mai nunkhaw suak nak ding ih kilhim thei nak (rights) hmangin mipi defensive war cu beih rero lai a si ih. May ni 7 ih sin June ni 6 thleng, thla khat sungin military council lamah mi 2000 tha an thi a si tiin NUG cun thusuah a tuah.\nCumi thusuah ih a tarlan mi cu nikum 2021 June ni 1 ih sin tu kum May ni 17 tiang record lak khawm mi ih sin puan zar a si ih; a si nan Myanmar ram pumah dokahnak ih ralkap thi leh hliam pawl thuhla fiangfai cu military council lamin puanzarna a nei ve lo thung a si.\nMyanmar ram pumah mipi pawlin ralkap thuneihnak leh lal hrawtnak cu Myanmar leilung ih sin tihtawp ih, Federal democracy tun din theih nak ralmuang takih kawngzawhnak pawl cu state leh region dang dangah fehpi a si.\nNUG cozah din a si ih sin kum 1 sungin mipi kilhimtu pawl (PDF) battalion 257 din a si zo ih, township based mipi kilhimtu pawl (VDF) pawl khal township 25-ah mumal takin din theih a si thu theih a si ih.\nCutih rualin PDF pawl thawn pehpar nak Local PDF te, Urban Guerilla pawl 500 luan cu umzia nei takin do awknak hmachhawn ho thei dingin timtua fel a si zo le cu ai ih tha sawn Chain of Command nei vivo ih, kan ral pawl nuai chimit ih, kan hneh thluh thei dingin ralring ten rak um a pawi thu NUG cun a thusuahah a tarlang bawk a si\nLenglei Zohnak Lawng In Mi Zumh Hlah Mi Soisel Hlah →\n← Kum 2021-22 kum ih phunhra a sung mi leh kai ngah lo paw hrangah SAC ralhrang nih 2023 ah samibuai an phi sal ding a tian phi


Rev David Lah Interview Part (1)\nAdded on : 09-23-2013\nChin TV International hminin nan kut nem kan lo kai a si. Tulai fang Kawlram pumhuap Pathian mi hmanzet le leitlun ram tinkip ah feh tahrat in Pathian thuthangtha phuangsuak rerotu Rev.David Lah le Chin TV hmaiton thusuhnak kan nei . Rev.David Lah hi a nungmi Pathian ngaingai a ton/thei hlan ah leitlun tisa duhnak vek in zu,kuak,sii pawl hmang in mai duhdanvek in nungtu a si.\nLeitlun ram tinkip ih um Kawlram mi pawl hnen lawng ah siloin mirang pawl hnen tiang a nung Pathian thu phuangsuaktu a si. Pathian thuthangtha a phuansuak nak hmun pawl ah Pathian kutcak tampi a lang thu khal mipi theih a si.\nRev.David Lah hitluk Pathian in a hmang nak thu ah; ziangtin Pathian hnatuan a thok, Pathian thawn a pehtlaih nak a neih dan le hmailam Kawlram/mi hrang ah ziangvek Vision a nei timi Chin TV ah thlir tlang in Pathian thu thawn thazang lak cio ding ah kan lo sawm a si.\nNote: : Chin TV hrang ah ruahnak tha le sumsaw thawn in bawm thei ringring a si.\nwww.chintv.org ( chintvchannel@gmail.com)\nChin Mi-2 Felman Laksawng Ngah\nChin TV Interview with Milla Dawt Hniang (Singer/Composer)\nChin TV zohtu u le nau nanzaten Bawi khrih hminin Chin TV International team in nan kut nem kan lo kai a si. Zarhkhat...\nMilla Dawt Hniang Interview Dear all, Chin TV thapetu nan zaten Kumthar-2012 cibai kan lo buk. Mah...


Ralbawi In A Naupa A That – Meifar\nRalbawi In A Naupa A That\nMay 25, 2021 admin Myanmar 0\nBago peng, Taikgyi khawpi ih um unau hnih cu sulkhat suak an si nan an duhmi a bangaw lo. Upa sawn cu ralkap hotu a si ih a nau cu mipi lam ralkap a si. A nau ih hmin cu Ko Soe Moe Hlaing (kum 55) a si ih nupi nei in fate 3 an nei zo.\nRalkap cozah dodal zettu a si ih miharsa pawl khal a bawm ringring. Ko Soe Moe Hlaing cu ramkhel hminthang pakhat a si ih 88 kum khalah nasa zetin arak cangvai zo, Burma Students’ Democratic Front (ABSDF) ralkap ah arak lut ih thuneihnak latu ralkap pawl a do.\nCumi hnuah nupi fanau nei in Bago khawpi ah an um. Aung San Suu Kyi in Nobel Peace Prize a ngah ṭum khalah Ko Soe Moe Hlaing cu ralkap pawlin an kai. December 10, 1991 ah Suu Kyi dinpinak ah tin lamzawhnak an nei ih ralkap pawlin an kai.\nKum 15 sung thawng an thlak hnu 2016 kum ah Insein thawnginn ihsin a suak. Cutin tuikum 2021 rambuainak ah a tel vivo thotho. A u Lt. Gen. Than Hlaing cu ralbawi pi a si ih February 2, 2021 ah Deputy Minister of Home Affairs le Chief of Police sinak an pe bet.\nThan Hlaing cu ralbawi misual hminthang zet a si ih a kuthnuai ralkap pawl hnenah a ramsung ih daiten lamzawhtu pawl cu meithal in a kapter. A kutsung ah sualnak nei lo mi tampi an thi zo, an unau ih mizia a bangawk lo ruangah an buai ṭheu.\nṬumkhat khal Ko Soe Moe Hlaing in “Ka u thawn ramkhel thuhla ah kan dinnak a bangawk lo ruangah ka u in ka lo that ding’ in ti tin hni phah in a rualpi pawl hnenah a sim. May 22 ah an kai ih May 24 ah a thi tin a nupi hnenah an sim, a ruang cu a innsang pawlin an la zo.\nHringtu an pa cu sibawi hminthang Dr. Sein Hlaing a si, an nulepa in an dampi nawn lo. USA ram ih um hlanlai Myanmar ramkhel Tun Tun in “Nu pakhat ih hringsuahmi ihsin pakhat cu mipi ralkap, pakhat cu uico ralkap a ṭuan. Unau hnih ih thinlung cu a dang veve, ramkhel thuhla ruangah a u in a nau a that ti cu a riahsiat um tuk” tin a facebook cahmai ah a tarlang.


Puh Mawh Aw Nak ruangah Kum 35 mi Kerala Dr a Thlai aw That | Falam Online Media\nPuh Mawh Aw Nak ruangah Kum 35 mi Kerala Dr a Thlai aw That\nKerala ih Dr pakhat cu a mai` tuamhlawm mi mina thih thu ih puh mawh awk nak ruangah lungbuai thin har in a thlai aw that.\nAnoop Ortho Care Hospital neitu Orthopedic Surgeon Dr Anoop Krishnan (kum 35) cu a kut ngel, naam thawn a at aw hnu ah a thisen thawn “sorry” timi ca a ngan ih a thlai aw that tiah Kerala media in an tarlang.\nKum 7 nauhak nute cu September 23 ah a ngal/ke ngawi/kawi mi rem ṭha dingin Anoop Ortho Care Hospital ah surgery an tuah.\nAmah hi Lung lam damlonak nei mi a si ruangah siizung ṭhenkhat ih cohlang ngam lo mi a si. Cuvek dinhmun si cing in Dr. Anoop siizung ah surgery an tuah ih van siat thlak zet in heart attack thawn a thi.\nA sungkhat unau pawl cun Dr Anoop Krishnan in it that si a dawt ih felfai ten a tuamhlawm lo ruangah a thi an ti ih siizung hmai ah duhphorhnak an nei hlei ah Dr. Anoop le sungkua pawl dodalnak online campaign an tuah.\nCuih puhmawhnak pawl ruangah Dr. Anoop cu thinhar beidong in a um ih, a neet ah, tuar thei nawn lo in bathroom sung ah a thlai aw that.\nAmah hi a nupi Dr. Archana thawn fapa pakhat an nei ih a thih nak thuhla thawn pehpar in Kerala palik in zingzoinak an nei lai tiah TOI in a tarlang.\n← Malaysia ih um Chin fala cu Inn dot 9 in a tlak ih nunnak cem – update\nUDP hotu kaih ruangah Falam UDP campaign a hnaihnok lo – Pu Val Uk →\nAir India Express Vanzam cangsual nakah Minung 16 Thi, Mitam zetin hriamhma tuar\nAugust 7, 2020 August 7, 2020 Ni Hnem Sung 0


LALRAM PAHNIH - Hre Mang\nLALRAM PAHNIH: PATHIAN LALRAM LE SATAN LALRAM\nLeitlun milai thawn a pehlai mi, milai hnenah theihtermi, milai uktu lalram pahnih a um: Pathian lalram le Satan lalram. Laitlun milai hmuahhmuah kan zaten lalram pahnih sungah pakhat sangsang ih milai kan si: Satan lalram minung, lole Pathian lalram misa kan si. John tihnimtu in “Nan sual sir uh, Pathain lalram a nai zo asi” tiah Israel pawl hnenah thu a rak sim. Zesu khalin leitlun ah thu a rak sim thawk tikah Pathian lalram, Pathian uknak cu milai hnenah a thlen thu a rak simih mina an tidam, mitcaw in khua an hmu, thilmnak phunphun a tuah tikah nan hnenah Pathian lalram a thleng asi tiah a sim. Leitlun nun cu tikcu rei loten sung a kumkhua sankhuk hrangah timtuah nak asi vekin ziang lalram, uknak hnuai ih milai kan si ti mah le mah cekfel awknak ding hrangah siseh kan rianmi lalram, in uktu kan Bawipa ih hna felten kan tuan thei nak ding hrangah a hnuailam vekin tawiten zir hnik uhsi.\nLalram pakhat um dingah thil pali a lotheihlo in a tul mi a um: Uktu, mipi, ukmi ram, le danledun. Lalram pahnih a um kan tivekin alotheihlo in a tulmi pali pawl le lalram pahnih khaikhinnak malte zoh hnik uhsi.\n1. Uktu, Siang pahrang:\nA. Pathian lalram: Pathian Lalram ah kan siangpahrang cu Pathian, Pa, Fapa, le Thlarau Thianghlim asi. Leitlun nunah ziang hna tuan in ziangvek dinhmunah kan um khal asile Pathian fate zumtu pawlin kan rianmi cu Pathian asi.\nB. Satan lalram: Uktu lal cu Satan asi. Zumlotu, Khrih ah Thlarau in a hrinthar lomi pawl cu ziangkim an tuah mi cu milai tisa thinlung diriamnak, Pathian ah sunloihnak pe loin Satan rian rero nak asi. Pathian thu loin nun pohpoh cu Satan rian rero asi.\n2. Ukmi mipi:\nA. Pathian lalram: Pathian lalram misa pawl cu Khrih Zesu ah zumtu hrinthar sal mi pawl, Pathian fate pawl an si. Krih Zesu ah nunthar neitu pawl cu Pathian Thlarau kan sungah a umih Pathian Thlarau in nitun kan leitlun nun cu in uk, milai tisa duhnak hrangah nung nawn loih Pathian duhnak, tumtah, le lungawinak hrangah kan nung.\nB. Satan Lalram: Satan ukmi pawl cu Thlarau hrintharnak co lo tu pawl, sersiamthar lomi, piangthar lo, zum lo tu, leitlun mi pawl an si. Leitlun milai pawl cu Satan bumnak sungah an nungih Pathian thu lunglo, Pathian hnenah sunloihnak pe loin milai tisa thinlung duhnak diriamter dingin an nung. Satan in a kumkhua lalram a nei loih Pathian lalram sungah Pathian dodal in Adam a rak bumih bum awknak lalram ahrei lo te sung uktu a si. Tikcu rei lote sung Pathian in a zoh hrih men mi asi. Adam cithlah mi zapi ten Khrih ah Thlarau in a hrinthar lo mi pohpoh cu Satan lalram minung an si. Cuticun Satan in a ukmi milai pawl cu Evi a bum vekin Pathian thu in nung lo dingin an lei tisa thinlung duhzawng, milai porh awknak, diriamnak, nuamnung cennak hrangah a nunter ih a uk hai.\n3. Ukmi ram:\nA. Pathian lalram: Pathian in thuneihnak ziangkim cu a Fapa Zesu Khrih hnenah a ret zo nan tikcu rei lo te sung, Khrih a ratsal hlan sung, leitlun cu Satan kut sungah a ret hrih. Cutin, Satan ukmi leitlun ah a um hrih mi, leitlun milai pawl lakah leitlun sersiam hlan ihsin Amai lunghmui zawngin a rak tumtah cia vekin a ruatcia mi pawl cu Thlarau in a hrinthar hai, a sersiamthar hai ih cutin Fapa Zesu Khrih zumtu, Pathian fate can theinak in pek ih kan thinlung sungah Thlarau Thianghlim in in cencilh in in uk. Kan nunramah thu neitu asi. Amai duhmi tuah dingin kan sungah Thlarau in hna a tuan. Thlarau in kan sungah a nungih Pathian mizia kan sungah A nunter ih Khrih ih hmuihmel bang sinsin dingin, a kumkhua Pathian lalram sungah Khrih ih sunloihnak ttawmpitu dingah, Pathian in kan leitlun nun in uk ih in tuaithar in in timtuah rero hai asi.\nB. Satan lalram: HI leitlun thil le nuntu khawsak pawl, milai pawlkom le pehtlaih nak pawl, leitlun biaknak le kumpi cozah pawlkom pawl hi satan kut sungah a um hrih mi asi. Khrih a ratsal hlan lo Satan kutsungah leilungpi hi a um hrih ding. Cutin leitlun mi pawl cu Satan in anmai tisa duhnak thinlung diriamter dingin Pathian umlo vekin nung dingin, zalennak lem thawn a bum hai ih Pathian dodal dingin a uk hai asi.\n4. Dan le dun: rules of law:\nA. Pathian lalram: Pathian lalram misa pawl thinlung sungah Pathian Thlarau in Pai zangfah duhdawtnak in a uk. Zangfahnak dan in uk mi kan asi. Cutin tuah aw, tuah hlah aw, timid an sin awn loin duhdawtnak in Pathian Thlarau in in uk. Cutin Pathian lalram misa pawl leitlun nun cu Pathian thlarau in in uk vekin kan kiangkap milai pawl thawn kan pehtlaih nak ah duhdawtnak dan in pehtlaih asi. Cutin Pathian fate pawlin kanmai ta zianghman neihmi kan nei lo ih ziangkim cu Pathian ih ta an si theh vekin ziangkim cu Pathian Thlarau kaihhruainak hnuai ah nungin Pathian hmin sunlawinak hrangah duhdawtnakin tuah asi. Leitlun milai dan le dun, tuah aw tuah hlah aw, timi le milai ruahnak phurnak parah nung nawn loin Pathian Thlarau uknak hnuaiah zumnak le duhdawtnak dan in nun asi ih ziangkim cu Pathian hmin sunlawinak hrangah tuah asi.\nB. Satan lalram: sual in a ukmi asi. A tluse zo mi milai tisa duhdan in ukmi asi. Sualnak dan ih a uk timi umzia cu Pathian thuhnuai ah ap aw loin Pathian thu loin nungtu pohpoh cu sualnak dan in nung an si. Biaknak lamah siseh leitlun pursum leilawnnak ah siseh thiltha tampi an tuah mi cu milai porh awknak, milai le milai diriam awk ternak in a tawp. Cutin Pathian in Amai hmuihmel kengin a sersiammi milai pawlin Pathian thu hnuai ah an nun lo tikah Satan ih tumtah mi cu a hlawhtling tinak asi. Cutin leitlun mi pawl cu thei lo cingin Satan ih dan, Pathian um lo vekin Pathian thu hnuai ah ap aw loin sualnak dan sungah an nung.\n5. Tumtah tawp:\nA. Pathian lalram: Pathian hmin sunlawih asi. Pathian lalram misa pawl tuahnak cu ziangkim zumnak in Pathian hmin sunlawinak asi. Pathian thangthat le a hmin sunlawih cu zumtu Pathian fate pawl in leitlun damsung ihsin a kumkhua sankhuk innpi sung tiang kan tuah dingmi kan tuah thawk rero zo mi asi. Pathian lalram milai thinlung sungah a ukmi pawl cu sankhuk Pathian lalram sungah a lut ding pawl timtuah reronak asi. Cutin Khrih a ratsal tikah sankhuk Pathian lalram sungah a lut ding pawl cu a siat thei lomi ruangpum thawn a thuam hai dingih a sunlawinak a ttawmpi hai ding.\nB. Satan lalram: Pathian dodal asi. Milai tisa diriamternak in Pathian dodal asi. Satan lalram misa pawl tumtah tawp, tumtah sangbik cu leitlun milai diriam awk ternak asi. Milai cawimawi awknak, porh awknak, hminthatnak, nuamnung cennak asi. Satan in milai a bum tikah lei tisa thinlung duhzawng thawn a bum hai. Cutin milai thinlung diriam zetin an um lai ah Pathian hnenah sunlawih nak an pe lo ih Pathian duh lo zawngin an nung. Satan ih tumtah sangbik cu Pathian dodal asi.\n6. Rammi sinak:\nA. Pathian lalram: Pathian lalram mi sinak neitu si dingin Zesu Khrih ah Pathian Thlarau hrintharnak, sersiamtharnak, nunthar neitu zumtu sinak a tul.\nB. Satan lalram: Leitlun mi, Khrih ah nunthar nei lo tu, zum lotu mi zapi ten Satan uknak misa an si.\n7. Lalram pahnih do awknak:\nA. Pathian lalram: Zesu Khrih thihnak le thawhsalnak in Satan in milai parah a nasa bik a thiltitheihnak tawpkawk, thihnak cu neh in a um zo, rullu rialbek asi zo ih satan ukmi, thim thuneihnak leitlunah Pathian lalram din asi. Curuangah leitlun thimlakah Pathian lalram misa, Pathian fate pawl cu “eng kan sinak” asi. Cutin Krih Zesu rundamnak thuthangtha cu hmanrua ah hmangin Pathian Thlarau in zumtu Pathian fate pawl nunah hna a tuanih Satan lalram cu thiatbal in Pathian uknak ram cu leitlun milai nun, thinlung sungah din zo asi ih karhzai rero lai asi. Cutin Khrih a ratsal tikah Satan lalram, Satan in leitlun a uknak cu tawpter in a siatsuah dingih sankhuk hremhmun sungah a hrem hai ding.\nB. Satan lalram: Satan in sual cu hmanrua ah hmangin, Pathian thu hnuai ah nung lo dingin, milai tisa duhnak thinlung zalennak lem thawn milai cu a bum ih Pathian dodal in a nunter. Cutin Satan le a ho pawlin Pathian lalram misa zumtu pawl le an hnatuannak cu an dodal ih zum lo tu pawl cu Pathian thutak theithei lo dingin, zum thei lo dingin a phunphun in lamzin an kham, an dodal, an thinlung mit an cawtter. Cuithlunah, Pathian lalram misa, zumtu Khrihfa pawl cu Khrih ah an lungawinak siatsuah dingin a phunphun in hrem, dodal, le hnaihnoknak pek an si. Sualnak sungah tluse dingin tisa duhnak phunphun sual hmanrua thawn thlem an si. Cuitlunah Khrih ih rundamnak Thuthangtha cu karhzai thei lo dingin zumtu pawl hnatuannak cu a phunphun in harsatnak an pek ih an hnaihnok. Culawng hman siloin zumtu lem, thuthangtha simtu lem, zumnak lem, tisa duhzawng, Pathian Thlarau ih hrin mi silo mi tampi an suahter fawn. Cutin Khrih a rat sal hlanah Satan in a tam thei bik in sankhuk hremhmun sungah lutpi dingin milai a bum rero.\nA. Pathian lalram: Khrih a ratsal tikah Pathian lalram cu a kumkhua hrangah din famkim asi ding. Kross parah a tlen mi minung pawl, Thlarau in a hrinthar mi pawl cu sankhuk Pathian insang, vanramah Pathian thangthat in sankhuk Pathian lalram sungah kan nung ding.\nB. Satan lalram: Satan lalram cu siatsuah asi dingih Satan le a ho pawl, a tluse zomi vancung mi, le Khrih ah zumnak nung nei lo tu milai pawl cu sankhuk hremhmunah thlak le hrem an si ding.\nPathian lalram Thuthangtha hi Zesu in leitlunah a sim nasat mi asi. Tuahnak, hnatuan, le neihmi, midang in ziang an simih mah le mah ziang kanti aw timi parah a hngat aw lo, mi pakhat sunglam thlarau mi sinak, Pathian fa sinak neih asimaw timi sawn in ziang lalram misa asi timi lai a rel sawn asi.\n(Pathian lalram thu pehzawm vivo lai ding).


CHIN MIPHUN PUMKHAT SINAK - Hre Mang\nCHIN MIPHUN PUMKHAT SINAK\nCHIN MIPHUN PUMKHAT SINAK LANGTER CAAN ASI\nKan san thuanthu kan zoh asile pumkhat sinak langter nunpi caan asi.\nKan miphun thuanthu kan zoh asile rulpi in zuknung nunglai a dolh ih a taksa hrangkhat lawng a lanmi vekin leitlun santilung in a dolh zik cuahco mi kan si.\ni) Ramkhelhnak lamah kan miphun thuanthu kenkawh thei lo in kan miphun sinak a hlo cuahco;\nii) Zumnak lamah Khrihfa kan sinak kum 100 a luan zo, asinan kan pupa rirai bia pawl hman tluk loin santhar minung pawl nuntu ziaza, mibur, insang, bulpak, vantlang nun kan zoh asile ningzahthlak dinhmun kan thleng zo;\niii) Pursum leilawn kan dinhmun kan zoh asile farah zawnzaihnak ruangah sumpai piahnih khat ruangah kan miphun Pathian phatsan in miphun sinak zuar duh ding dinhmun ah thlasam le rilrawng mi, kan tam tuk zo;\niv) Miphun sinak lam nun kan zoh asile kan pupa san ah cun mipa kum 18 kim hmuahhmuah miphun ralkap an rak si, cutin ram le miphun thuanthu an rak humhalh in miphun sinak an rak kenkawh, thuanthu an kilhim. Santhar minung pawlin miphun thuanthu tuahtha dingin an liang parah suanmi tuanvo an neinawn lo;\nv) Pumkhat sinak kan zoh asile kan pupa rirai bia pawl hman tluk nawn loin Pathian nung, duhdawtnak Pathian, ngaidamnak Pathian, tangdornak Pathian betu, biaknak lam hruaitu pawl lala in kan mipi pawl ek cuaktek vekin an thendarhter zo;\nvi) Kan milesa pawl zoh asile Lairam sung um kan mal tuk, miphun malte kan si lai ah lei killi ah kan milesa a cikpalak in an tekdarh theh zo, ziangti hman in a bur in finkhawm theih an sin awn lo;\nvii) Leitlun pursum leilawnnak lam zoh asile leilun pumhuap pehtlaih awksan (globalize village) ah kan um zo ih leitlun pumpi cu khawte pakhat vek in pehtlaih awk theh asi, leitlun hmunkip ihsin kut thilthiam fimnak le tuansuah mi zuar ding lei ding pawl lei killi a thleng theh zo;\nviii) Fimthiamnak lam kan zoh asile leitlun minung pawl cu vanrang deng tian an thleng, culai ah mi tamsawn kan Chin mi pawl cu farah zawnzai casiar thiam lo, ca ngan thiam lo le siar ding nei lo, ngannak nei lo, an si ih leitlun miphun dang pawl thawn tahthim asile mibur zoh ahcun tuihlan kum 1000 tluk lai in dungah kan tang lai;\nix) Kan san mino thatha, fala tlangval, hmailam hruaitu ding pawl cu lei killi ah kuli hlawh in, mi lian pawl hnen-um, sal vekin hnatuan in sumpai hawl in theih lo nak ram, miphun dang pawl sal vekin an vak an tawi; (Ka mitthlam in ka ruat tikah ka mit rialti bang a luang)\nx) Hmakhat te ah miphun hlohnak, zumnak dungtun tahratin purpuar duh ruangah nawm duh ruangah hlo theh thei dinhmun ah kan ding asi.\nKhrih ah le miphun ah pumkhat kan si; danglamnak ngaingai kan nei lo.\nPumkhat kan si ngaingai maw?\nKan thazaang ziangah a hngat aw aw?


New Delhi ah calai Seminar nei ding - Chinland Today Media\nFebruary 13, 2009 1:14 pm·0 comments\nCT/New Delhi, Feb, 14: India khawpi New Delhi ih um Lailun Foundation pawl cun calai seminar thupi takih an tuah tum thu CT palai pakhat hnen ah a sim thei. Kan dung December thla ahkhan Lailun Foundation New Delhi pawl in nonawn ram hlasak zuamawknak hlunghlai takin a rak tuah zo.\nTuitum ih calai seminar ding khal hi mipi in an hngakhlap zet. Delhi Lailun Foundatin lubik Pa Ngin Za Pum cun “February 28, Living Faith Baptist Church ah Calai Seminar sml 1:00PM ihsi kan thawk ding ih mipi nasa zetih kan suahkhawm ding khal ka thinlung zet” a ti.\nNew Delhi Lailun Foundation group pawl cun kan calai thanso an duhsak zetih himi ni ah hin mi pathum hnen ihsin paper presentation an nei ding. Cumi, papar presentation neih a si hnu ah a huho ih calai feh daan relnak neih a si ding.\nHotubik Pa Pum ih sim vivo nak ahcun mipi lungrualten kan calai feh daan hi kan zoh ding. A hleice in, hini ah mipi in mai thinlung ih khawlkhawmmi kan calai thuhla pawl phorhsuah theh ding khal kan cak zet a ti. Ei in thaw zet a um ding thu khal a telh bet.


Kalaymyo Ah Minung Pakhat An That Ih A Taksa An Sat Tan Thluh Hnuah Lamzin Ah An Hlon Darh – Meifar\nKalaymyo Ah Minung Pakhat An That Ih A Taksa An Sat Tan Thluh Hnuah Lamzin Ah An Hlon Darh\nFebruary 21, 2022 admin Myanmar 0\nFebruay 20, 2022 zinglam ah Kalaymyo lamzin ah rapthlak zetin mithi ruak an hlon ih a kiangah “Ralkap Thein Zaw” a si tin cahnah ah an ngan ih “Dalan le ralhrang” pawl ralring peknak tin an tarlang. Tualsung mipi pawlin “Ralhrang pawl ih cangvaihnak a si ih PDF hmin an siatter tum” an ti.\nTualsung mi pakhat in, “Tuizing ah Kalaymyo, Taungtha kauhkung fehnak lamzin lilawn parah mithi ruak an rak hlon. A lu, a kut pahnih le a kut pahnih cu an sat tan ih lamzin ah an hlon darh, mithi cu ralkap Thein Zaw tin an ngan. Tutiang ahcun zohman in an thianfai hrih lo, ralkap le palik pawl khal an ra lo. Mithi ruak cu hitin an ret men” a ti.\nKalaymyo ih tlawng saya pakhat in, “Kalaymyo ramsung ah ralkap le palik pawlin an duhduh mi an kai rero, rapthlak zetzet in mi an that. Kalaymyo ramsung ah daan le dun khal aum nawn lo, tu’khalah mi an that ih a sinak thuhla cu an hlonhlo tum. An that ngaingai maw ti khal kan thei lo, diklo zetin mino pawl an kai ṭheu” a ti.\nMedia pawlin an zingzoi rero hnuah mithi cu CDM tuah ralkap Thein Zaw a si ti an theifiang, CDM a tuah ruangah ralhrang pawlin an kai ih an that hnuah PDF pawl ih cangvaihnak vekin an langter tum ti theihfiang a si.\nRCSS Hruaitu In, “NUG In PDF Pawl A Control Thei Lo Asilen Damiah Hriamkai Ah An Suak Thluh Ding” A Ti\nAn Innhmai Ah An Innkiang Tei In Motor An Va Ret Ringring, An Motor Retnak Hmun ah ‘Motor Kan Zuar’ Tin Ca An Tar Ih An Ret Ngam Nawn Lo


Luatnak Taktak - Chinland Today Media\nJuly 4, 2010 12:37 am·0 comments\nKhrih in in luatter zo ih miluat kan si zo. Curuangah fekte in ding uhla sal cang saal nawn hlah uh. – Galati 5:1\n– Job 28-29\n– Tirhthlah 13:1-25\n1776 kum ah Saklam America ih British colonies ramtthen 13 pawl in England siangpahrang ih Daan a pekmi pawl an duh lo ruangah an dokalh ih an zuamnak ruangah mahte uk awknak a neimi America ram thar a hung suak. Cuih ram thar in uk awknak daan a suah ih cuih an ca suahmi cu atu ah Zalennak Thuthan (Decalaration of Independence) ti’n hminthang roca ah a rung cang.\nKan dunglam kum 2000 zikte ah Jesuh in thinglamtah parin, “Ka ttheh zo,” tiah a aunak aw-thawng cu zumtu pawl ih kan “zalennak thuthan” a si. Kan zate in ttihnungza a simi sualnak le thihnak kut hnuai ah kan um. Hmanseh sualnak nei lo Khrih cu Calvary tlang parah kan sualnak ruangah thihnak a tuar. Amah thawngin a zumtu hmuahhmuah Pathian in mi dingfel ah in canter.\nPaul in, “Khrih cu camsiat mi ah a cang ih camsiatnak daan sung ihsin in tlen zo (Galati 3:13). Atu cu Khrih Jesuh thawn a pehzom awmi hrang ahcun sual thutthennak a um nawn lo. Ziangahtile… nunnak in petu Thlarau daan in sualnak le thihnak daan sung ihsin in luatter zo (Rom 8:1-2). Khrih ih luatter mi hmuahhmuah cu fek te’n ding uhla sal ah cang saal nawn hlah uh,” (Galati 5:1) tiin forhnak a nei.\nMahte ram sungah zalenzet ih um theinak a neitu hmuahhmuah cun luatnak in petu Pathian hnenah lungawithu sim ringring ding kan si. Ahleice in, Jesuh Khrih thawngin luatnak kan ngah z0 ti a theitu poh cun khuitawk hmun ih a um khal ah Pathian thangtthat ding a si. – Richard De Haan\nAtu kan luat zo, hnonnak a um nawn lo,\nJesuh in a famkimmi rundamnak in pek;\n“Ka hnenah ra uh,” ti ih A kawhnak aw ngai aw!\nRa aw- Amah in kumkhua hrangah in ruun suak zo. – Bliss\nZalennak tumbik cu sualnak ihsin luatnak hi a si.\nSualphuannak Le Lungawithusim\nA Tthangso Ringring


Nuhmei Fa Pakhat Lawng Nei Ka Si ih Ka Fa In Thah Sak Tikah Nun Dan Ding Ka Thei lo – Vapual Auaw\nRalkap in rampi thuneihnak an lak hnuah mipi an thahmi 800 a kim fel zo ih an thahmi tamsawn cu lamzawh duhphorhnak nei mipi menmen an si. An kah thatmi pawl cu an lu rori ah kah ngah an si tlangpi ih tum nei in mithat an si.\nRalkap in mipi 800 tlun an thahmi lakah Mandalay ramthen Kyauk Padaung myone Tuang Nok khua ih um Nuhmei Hla Hla Win ih fapa Win Myo Oo khal a tel. Daw Hla Hla Win cu fapa a neih pekah a pasal in a rak thihsan ih theitawkin a fapa cu Engineer Degree a ngah tiang tlawng a kaiter. A fapa Degree a ngah hnuah bulpak in hna a nei ve thlangih a nu cawm thok ding a silai ah ralkap cun lamzawh duhphorhnak ah an kap that.\nNuhmei Hla Hla Win cun “Ka fapa Win Myo Oo cu Engineer in Degree ngah a si. Yangon ah hnatuan in a um ih a hlawh khal an than thlang ding cu i sim. Ralkap in rampi thuneihnak an lak hnuah Yangon ih a um ringring cu ka seherh tukih khua ah tlung dingin ka ko. Khua a thlen hnu khalah don theih a si cuang lo ih lamzawh duhphorhnak ahcun ralkap in an kap that.\n“Ka fa! na nu keimah lawng ka si ih lamzawh duhphorhnak ahcun tel duh hlah aw, ka ti rero nan, daiten um men a theih lo tiah a tel ringring. A ruang khal ralkap hnenih a umlai ah in zohter fangih kei cu ka zoh ngam lo. Tu ah kum 50 tlun ka kai zo ih ka fa neihsun hrang theitawk in nun hmang rero ka si. Tu ahcun ka fa a um nawn silo, ziangtin ke ka kar ding tikhal ka rel thei nawn lo. Mai fa tlukih duhnung le ngainatmi cu leitlun ah an um lopi,” tiah a ti.


Kristian Thuthang Archives - Page 2 of 43 - Chinland Today Media\nJesuh Khrih cu Poland ram Siangpahrang taktak a si tiah upat sunloihnak khawmpi an tuah ih Poland ram president Andrzej Duda khal cuih khawmpi ah a telve tiah Khristian thuthang CT le CH pawlin November 22 ah an ngan. Poland ram ih Khristian kum 1050 kimnak le Catholic Church’s Jubilee Year of Mercy thawn dengaw ih tuahmi cuih khawmpi cu […]\nby CT Media ·\tNovember 28, 2016 ·\nPakistan Khristian Nupa Thahtu Muslim (5) Thah An Si Ve Ding\nAmos UkMangbk Khristian nupa (nupi naupai) thahtu Muslim mi (5) pawl cu khat-that si ve dingah Paskistan thutthen zung cun November 23 ah thu a nemhnget zo thu The Muslim Issue in a ngan. Midang pariat pawl tla kum (2) thawngthlak an si ding. Khristian nupa kum 26 upa Shahzad Masih le a nupi pumsung ih nau thla (5) pai […]\nAmos UkMangbk Muslim ihsin Khristian cangpek Iran ih zumtu pathum pawl cu Bawipai’ Zaanriah Sabit Wine an in, hmang ve ruangah vei 80 vuak an tuar ding thu CH thuthang in October 11 ah a ngan. Cuih mi pathum Yasser Mossayebzadeh, Saheb Fadaie, le Mohammad Reza Omidi pawl cu Khristian an si zo nan, Iran ram ah Muslim ihsin Christian […]\nby CT Media ·\tOctober 13, 2016 ·\nLeitlun hmun zakip ah Pathian thlarau thianghlim thlen theilonak ding ih hmun fate le kelkawm khal a um lo. Pathian in a mi pawl hmangin a thlarau thianghlim a cangvai peh vivo. India ram ih zohman an thlen dahlonak hmun, mi dang pawl khalih an tlawn tuk dahlonak hmun ah Pathian thuthangtha a thleng ih, thangharnak a thleng. Mi tamzet […]\nby CT Media ·\tSeptember 7, 2016 ·\nLeitlun thuthangtha simthiam le canganthiam hminthang Joyce Meyer (72) hi a nauhak lai ah a hringtupa in vei 200 hnakih mallo a sualpi thu a phuang. A thuthangtha simnak ah a sim lang phahphah nan fiang zetin a sim duh theu lo. Asinan, kan dung hrawng ihsin a nauhak lai ih apa in nupa sualnak a hmanpi le a hmuhsuamzia […]\nby CT Media ·\tMay 6, 2016 ·\nChina Ramah Zumtu An Pung; Jesuh Khrih Thuthangtha An Haal\nChina ramah zumtu pawl tiduhnak a luar zet nan a liamcia kum dang thawn tahthim in zumtu an pung sinsin. Pathian hnatuantu Bible for China pawl cun Pathian zumtu tambiknak ram si dingin an thok rero thlang tiin an ti hngehnge. Bible for China pawl hin a liamcia kum 5 lai ihsin Asia ram pawl ah Bible an rak zemsuak […]\nby CT Media ·\tMarch 1, 2016 ·\nBiak Inn Sungah Pastor Pa Kapthat\nUSA ih Ohio, Dayton ih pastor pakhat cu a unau pa in biak inn sungah a kap that. Kap that tum hrimhrim in a kap mi a si tiah palik pawl cun an sim. St. Peters Missionary Baptist Church biang inn sung, an office sungih kap that mi a si. A kapthat tu hi Daniel Schooler, kum 68 mi a […]\nby CT Media ·\tFebruary 29, 2016 ·\nTulai leitlun ih zumtu pawl hrem rerotu Islamic State pawl le Boko Haram pawl ih ti duhnak khalin zumtu ih let awtu mipum a kham thei cuanglo. Nigeria ram ahcun Muslim ihsin zumtu ih let aw an pung thotho. Thuthanglatu pawl le zumtu hremtuar pawl hminsintu ih an hminsin danah, kum nga sung 2006-2014 tiang Nigeria ram ih zumtu an […]\nby CT Media ·\tFebruary 28, 2016 ·\nThinglamtah SiatBal Sianglo Ruangah China Pastor Tei Nupa Kum 14 Thawngthlak Ding\nChina ih pastor pa cu an biak inn tluk ih an ret mi thinglamtah siatbal a sian lo ruangah kum 14 thawng thlak dingin an kai. An kaihnak san cu eiruknak le vantlang mipi ih thupek mi thlun duhlonak sual an orh ter. Chinese thuthang ih a tarlang dan ahcun pastor Bao Guohau hin Zhejiang ramkulh ih an kohhran mipi […]\nby CT Media ·\tFebruary 27, 2016 ·\nJesuh Khrih Hi Hindu Asi Timi Cabu Kum 70 Hnu Ah Suahsal Ding\nAliamcia kum 70 laiih rak buaipi zet mi Jesuh Khrih hi Tamil Hindu mi a si tiih V D Savarkar ih ngan mi cabu cu an suahsal ding. Cabu ngantu hi Ganesh Savarkar a siih V D Svarkar ih unaupa a si. A cabu Christ Parichay timi cu February 26, Hindu pawl ih pathian te tluk ih an ruah mi […]\nby CT Media ·\tFebruary 23, 2016 ·


Zuknung & Awnmawi Archives - Page 3 of 8 - Chinland Today Media\nGirls’ Generation le 2PM Pawl Billboard ah Pakhatnak Thleng\nMai Fibi An rawng suak thoknak ram vial ah hlawhtling si hai sehla an larnak ram a te tuk ding. South Korea ih band le group lar tampi an um ih, hmanseh leitlun pumpi ih lar cu Girls’ Generation le 2PM pawl lawng an si. Billboard ah pakhatnak co thei din hmun ih an um cu leitlun pumpi ih lar […]\nby CT Media ·\tOctober 12, 2014 ·\nEva In A Tattoo A Phiat\nMai Fibi Milar tam sawn cun tattoo an nei deuh thaw ih, nei lo hmang ti mi khal in an rak nei ih, a sinan hrekkhat cu an sir aw ih, an phiat sal t’heu. Eva Longoria khal a tattoo pawl a phiat. Desperate Housewives ih cang Eva Longoria hi a tlangval Jose ‘Pepe’ Antonio Baston cun tattoo neih tamtuk […]\nby CT Media ·\tOctober 7, 2014 ·\nMai Fibi Milar tam sawn ih an huat thei zet mi photo rak zeih rero tu pawl hi an si. Cu vek in Prince William le Kate Middleton tei nupa khal in an naute thar ding thuhla ah, photo zeih tu pawl le reporter pawl an t’ul lo thu le, pal kai hnaihnai lo ding in an sim hai. Buckingham […]\nThe Hunger Games ih cang tu Jennifer Lawrence cu kan dung ih milar pawl ih lawng fang kheh ih an zuk pawl hacker pawl in an ruk mi ah a tel ve.Hi thil cang in a career tiang a hnaihnok ban men thei. Vanessa Hudgens ih lawng fang kheh zuk an porh suak ah Disney ih a um lai a […]\nby CT Media ·\tSeptember 25, 2014 ·\nFîBï Mãté Leitlun DJ hlawhtling pawl ih tel ban Gavid Guetta cun Michael Jackson thawn hna ttuan tlang le hla tivek tuah tlang hi a rak cak tuk dah, hmanseh a duhthusam cu a hlawh tling hlan ah Michael Jackson a thi. David Guetta cun “Michael Jackson kha rak dam sehla, ti’h hi ka ruahnak ah a lut ringring,” a […]\nby Mai Daidim ·\tAugust 22, 2014 ·\nUmbrella’ hla ruangah Rihanna hi llluminati a si ti’n mi in an ngai ih, Drake ih concert ah a thil ti lang le Rihanna hmel ra lang zukzi ruangah mipi in rel ( titi) bik mi a si leh. ka dung ni ah Drake hi Toronto ih OVO Fest ih perform ah hin, Days of East a sak lai ah, […]\nby CT Media ·\tAugust 9, 2014 ·\nFîBï Mãté StÿLé | CHINLAND TODAY Transformers: Age Of Exlinction cun $Billion khat a lalut. Tuikum 2014 sung ih movie suahtu lak ih Billion hmu hmaisa bik khal a si. Leitlun minung tambiknak le Economy ( Sipuazi) tumbik sangtu China khal ah a hlawh tling in hi Transformers thar bik hi a lar nasa. Cihna vial hmanah $million 300 tluk an […]\nby CT Media ·\tAugust 6, 2014 ·\nVictoria Angki Africa ih HIV Pawl Bawmnak ah Zuar\nFîBï Mãté StÿLé | CHINLAND TODAY Hlasak thiam ihsin Desiger ih t’hawn, Victoria Beckham cun thuamhnaw 600 tluk a zuar suak. Hi thuamhnaw ih a ngah mi poisa hi Sub-Sahara region ih HIV nat nei pawl bawmnak ih hman ding a si. Sub-sahara region hi leitlun ih HIV positive tambiknak le karhzai ( pung tam) biknak hmun lak ih tel ve […]\nNunau Pawlih Duhbikmi\nJanuary VanKhawpi pakhat ah raal duh zettu Siangpahrang bawi pakhat a um. Cu’i khaw kiang ih khawte ah tlangval note pakhat cu Siangpahrang a ttuan thok ve. Raal duh zettu, Siangpahrang bawi cun cu’i khawte cu neih a tum. Asina’n Siangpahrang note ih fimnak, thluak tthatnak pawl a uar tuk ih thusuhnak a tuah hmaisa. Cu’i thusuhnak a san thei […]\nby CT Media ·\tJuly 25, 2014 ·\nJustin Bieber hi hmun dangdang ah feh in concert tuah rero hman sehla, duhthusam cun a zalen ve lo. Tui kum thok ah Justin Bieber cun an venghnen tei tleirawl nute, varada ih khawcuan lai cu arti thawn deng in, a tibuai ciamco lai video an lak ngah ih an inn pawl a tisiat sak man thawn $80,900 […]\nby CT Media ·\tJuly 10, 2014 ·


Timtuahnak Le Ruahsannak - Chinland Today Media\nDecember 5, 2010 12:44 am·0 comments\nLuka 2:8-12; 21:25-28\nBawipai’ vancungmi pakhat cu an hnenah a rung lang ih Bawipai’ sunlawinak cu an parah a rung tleu. – Luka 2:9\n– Daniel 1-2\n– 1 Johan 4\nKan fale nauhak an silai ahcun Christmas hlan Nipi ni netabik ihsin Christmas thlen ding zaan tiang zaanriah ei hnu ah zaantinte thinghnah kual le khuailul mei vangin Jesuh Khrih ratnak kan hmuak ttheu. Christmas carol hla sak in Jesuh Khrih suahnak thu Bible canghril tawi tete kan siar ttheu. Cuih caan cu Christmas hrangah kan thinlung timtuahnak caan hleice a si.\nAsinan Christmas hmuahnak (Advent) cu cuvial lawngin a si lo. Kum zabu pali lai ih Christmas hmuahnak an ra tuah thoklai ah Jesuh ih suah cam Christmas lawm dingih timtuahnak lawng si loin Jesuh Khrih a vei hnihnak a rat saalnak kha ruahsannak thawn hngahnak tla a tel cih. Zumtu hmaisa pawl cun Jesuh Khrih rat saalnak ding thutiam parah ruahsannak le lungawi thinnomnak an nei.\nThuthangttha Luka in, “Bawipai’ vancungmi pakhat cu tuukhal pawl hnenah a rung lang ih Bawipai’ sunlawinak cu an parah a rung tleu,” a ti (Luka. 2:9). Luka in A rat saalnak ding khal, “Mi Fapa cu mero tlun in sunlawinak le a nasazetmi huham thawn a lang ding,” a ti (Luka 21:27). Hih thil cangmi pahnih in Pathian Fapa leilung ih a ratsannak thutlangpi an langter.\nLatin ttong “advent” ih sullam cu “a ralai (a coming)” tican a si. Christmas hlan December thla Zarhpi Ni pawl hi Runtu Bawipa Jesuh Bethlehem ih a veikhatnak a rak ratnak kha sualsirnak le lungawinak thawn kan hmuah le kan lawmhnak caan sunglawi le sunlawinak thawn a veihnihnak a rat saalnak ding kha ruahsannak thawn kan hngahnak mangbangza tikcu caan a si. Khrih a rak ra zo! Khrih a ra saal ding! – David McCasland\nA veikhatnak Jesuh leitlun a rat lai ah,\nA thuanthu cu tangdornak a si;\nAsinan ra saal dingin thu a rak tiam,\nHuham le sunlawinak thawn. – Sper\nKhrih a rak ra zo! Khrih a ra saal ding!\nKa Bawipa le ka Pathian


Atu le tu Cakter saal - Chinland Today Media\nAtu le tu Cakter saal\nNovember 20, 2012 11:34 pm·0 comments\nBible Siar Ding: Saam 51:1-12\nNa rundamnak ihsin a rami thinnomnak cu i pe saal awla,\nka thlarau cu Na Thu ngaitu siter hram aw.\nThil malte cu caan reipi zicet tikholhnak ih ti-hlum (hot shower) thawn ciah awk vek thawn tahtthim a theih. Kan taksa parih baal pawl thianhlimter cu thluak khuaruah tlirvarternak le tisa harhdamnak hrangih sii tthabik a si.\nJesuh Khrih cu “Rundamtu le Bawipa” ih na cosaan hmaisabiknak le na sunglam nun thianhlimter dingih thuneihnak na peklai caan khi vun ruat thar saal aw. Pathian in Amah thawn pehzom awknak kan neih saal theinak dingah A Fapa neihsun in pekmi mangbangza raithawinak thu na zir ngah caan kha ciing ringring aw. Na sualnak le na ningzahnak thilrit pawl a lo laak sak thluh ih a kiangter caan ih na lungawinak khi kokir saal aw.\nA hmaisabik Pathian ih a lo rundamnak le a lo thianhlimternak caan cu zarh kar khat maw, thla khat maw, asilole kum khat maw a rei zo men thei. Sikhalsehla tuni ah teh ziang a bang? Taksa baal vekin sual khal kan theih lo lai ah kan nunnak ah a kai ve ttheu a si. Ka mit, kan hna le ka tin sungih baal a kailai kan theih man lo vekin ka theih lo lai ah thinlung borhlawh in ka hmurkaa in ttong mawi lo a suak ttheu. Pathian ih veikhat thianhlimter zomi kan si, thianghlimnak nun kan neih theinak dingah catbaang loin kan sualnak kan phuan ringring a ttul. Cuticun Amah in kan lungawinak cu a tharter saal cingcing dingih Amah thawn kan pehzom aw ringring ding a si.\nKa Pa, ka nunnak sungih sualnak ka daithlanmi in ngaidam aw. Nangmah thawn kan pehtlaih awknak in dawnkhamtu i theihter awla, Na rundamnak ih lungawinak in neihter saal aw.\nZiangmi zawn ah Pathian ih tonghthamnak ka ttul?\nTuni ah ziangti’n A hnenah ka pum ka ap aw thei ding?\nHniksaknak sungin Nehnak


Voih Zuar Ṭheu Fala In Tlangval A Nei, Amah Ngainatu A Fan Thawn An Caiaw – Meifar\nVoih Zuar Ṭheu Fala In Tlangval A Nei, Amah Ngainatu A Fan Thawn An Caiaw\nJanuary 20, 2022 admin Leitlun 0\nUS, Connecticut ih um fala kum 31 mi Stephanie Matto cu online sungih milar hminthang pakhat a si. A eihawlnak hi a danglam zet, a voih a zuar ṭheu ih zarhkhat ah AUD$70,000 (£38,000) a ngah thu Reality TV show hnenah a sim thei.\nA voih cu palang burte sungah a khum ih online fehtlang ihsin a zuarsuak ṭheu. Nihnih sungah bur 97 a zuarsuak thei. A voih tam theinak dingah ei le in ah pee le voih tamnak thil pawl a ei hrim ṭheu. Christmas le Kumthar boruak ah a voih cahtu an tamtuk ih voih tamnak ei le in lam lawnglawng a ei ṭheu ruangah le voih a thawh tamtuk ruangah a dam lo bese.\nSteph Matto in, “Heart-attack ka nei ah ka ruataw lawk, ka thi thlang ding ka tiaw rero ih ka thinphang tuk. Ka rualpi pawlin siizung ah in phur ih sibawi in in zohdik hnuah na gas umnak a ṭha nawn lo, na voih tamtuk ruangah a si na damlonak cu in rak ti. Ziang asikhallen ka hnaṭuanmi voih thawh cu ka cawlhsan lawk ding” tin mipi pawl hnenah theihternak a tuah.\nHimi hnuah tlangval thar a neih thu mipi pawl hnenah theihternak a tuah. Stephanie Matto in, “Hnaṭuan thuhla ruangah LA lam pan in ka zamsuak, vanzam sung ka tonak kiangah tlangval pakhat arak to ih hni siamsiten in rak cibai. Ka mask ka phelh veten zo ka si ti a thei ih ka voih thuhla cu kan reltlang ih kan nuamaw zet. A zun ah ka ui ih tu’ah Turks le Caicos ah ka um lai, a kiangah ka um. Thaisun ah LA lam ka pan dingih LA ah in ra thlun ve ding” a ti.\nHlasakthiam Machine Gun In A Nupi Hual Hnenah Zungbun Danglam Zet A Pe, A Phelh Tum Asilen Hling In Arak Sun Ding\nSahimnak Hawl Raltlan Nauhak Cu Rul In A Cuk That


Covid 19 Daan pahbal ih Party tuahnak, Palik in an siim cu Minung 13 an thi phah | Falam Online Media\nAugust 24, 2020 August 24, 2020 Ni Hnem Sung\t0 Comments\nCovid 19 boruak ih thlun dingmi Daan pahbal in Birthday party an tuah ruangah palik in an siim ih thinphang in an tlanhlo thluh tum ruangah pah aw in an cil aw ciamco ih minung 13 an thi.\nZerhte zaan, Peru ram Thomas Restobar club ih thilthleng a siih minung 120 hrawng cu Lima Nightclub ah birthday party an hmang ih an thawmvang ringtuk ruangah le Covid 19 natnak a karh vivo ding an phang ruangah inn kiangkap pawl in palik hnen ah an report.\nPeru rampi palik, Orlando Velasco in thuthang an dong veten Thomas Restobar club cu an va siim cih ih party tuah pawl cu thinphang in an tlan tum thluh ruangah karbak suk ah bah in an cilaw hai ih minung 13 an thi.\nHih thuhla thawn pehpar in Orlando Velasco Palik ṭuanvo nei pakhat cun, “meithal, flashbang le tear gas tivek hmanrua zianghman kan hmang lo. Innpi dot 2 nakah party an tuah ih kan va siim tikah thinphang in an tlan tum.”\n“Mipum 120 hrawng an si tikah hmanhmawh zetin an tlan tum cu an pahaw thluh ih karbak khal ah a ril an tam zet. Cunah, nazet in an cilaw ngah hai ih minung 13 thi in, hriamhma tuar khal an um” ti`n Los Olivos district Local media hnen ah a sim.\nPeru ram ah Covid 19 karhzailo dingin March thla khan, nightclub le bar pawl an phitter thluh ih August ni 12 khalah mibur um tlanglo dingin cozahpi in thu a suah hlei ah zaan nazi 10 in curfew an nei. Cuvek Daan pawl pahbal in party an tuah ruangah palik in an siim mi a si. Daan pahbaltu nightclub neitu le party cangsuak dingih tawlreltu mipum 23 pawl khal an kai zo a si.\nTu ah, Peru ram ah Covid – 19 nat nei minung 576,000 hnakih tam an um zo ih, cupawl lak ihsin mipum 27,000 an thi zo tiah CNN cun a tarlang.\n← A Tlangvalpa in a Zupral thei mi Bikini thawn A Prank cu ……… VIDEO\nTidai bal in ruangah Minung 300 lenglo Zato inn An Thleng →\nCaronavirus update a zoh nakin kum 30 sung a mangsuak thei lomi a nu le a suahnak khua mang suak sal\nCapitol Hill innpi hmai ih India Thantar rak zaap ve ciamcotu an zingzoi suak


Suu Kyi Le Pope Tongaw - Chinland Today Media\nSuu Kyi Le Pope Tongaw\nOctober 29, 2013 1:34 pm·0 comments\nMyanmar democracy hruaitu Aung San Suu Kyi cu Europe a tlawn ah Italy in an rammi sinak lakawng an pekmi lak phah ah Vatican City ah a tlawng phah ih Pope Francis thawn an tongaw.\nPope cun, Myanmar ah biaknaklam thurelkhawmnak tuah thei dingah thla a camsak thu a sim ih, Myanmar ih mipi thleidannak um loin kawhhran in a tulmi kan bawm thei, ti khal in a rak sim, tiin AFP thuthang cun a ngan.\nCun, Pope cun Suu Kyi ih hriamhrei kai lo tein, a nemzawngtein ramthu a cangvaihnak parah a lawm ih democracy dinmi parah a lungkim thapeknak thu pawl a sim. Himi hi Apostolic Palace ih tongawmi an si.\nSuu Kyi cu Pope thawn tu hi an tonawk hmaisabik a si. Hlan kum 20 laiih an rak pekmi Rommi sinak laksawng la phah in, Vatican City va tlawng phah ih Pope thawn tongaw an si. Pope Francis hi 2013 February ih an hrilmi a si ih Pope a vei 266nak a si.\nAung San Suu Kyi In Rome Rammi Sinak (Citizenship) Lak


KUM ZABI 21 IH THU RUAH DAAN THAR - Chinland Today Media\nKUM ZABI 21 IH THU RUAH DAAN THAR\nFebruary 22, 2010 4:44 pm·1 comment\nCaan theihthiam hi fimnak thupizet pakhat a si. Caan zoh leh theihthiam lo ruangah a qullomi buainak pawl a suak ih tuahduhmi pawl tuah theilo in mah le mah hnaihnoknak tla a suahpi thei. Leitlun huap (global) ih caan kan theih a qulvek in tualsuak (local) ih caan khal kan theih a qulzet. Mai’ cangai khur sung ih tidaan lawng in a ngah nawnlo vek in Cangai khur leng ih tidaan lawnglawng khal in a cang thei nawn lo. Kopter thiam ih ruahthiam a qulzet thlang.\n1.San Umdaan tawite:\nLeitlun ah san san (3) kan nei:\n1. Santhar Hlan (Pre-Modern)- Kum Zabi 18 tiang,\n2. Santhar (Modern)-Kum Zabi 18 ihsin 19 Laifang hrawng,\n3. Santhar Hnu (Post-Modern)- Kum Zabi 19 lailak ihsin tuini tiang pawl tla an si.\nKum Zabi 21 cu Santhar Hnu (Post Modern) timi sungah kan lut zo. Kum 2010 cu phundang zawng in, Kum Thawngbi (Third Millenium) Pathum a thoknak, Kum Zabi (Century) Kulhluan Khat ih a hmaisabik Kum Sawmbi (Decade) Pahra a cemnak kum a si. Hih Santhar Hnu timi san ah Laimi khal in kan ruahcih dingmi tete kan nei tiah kan ruat.A tlanglam vek in a tlangpi thu in kan zohtlang hnik pei.\n2. Santhar Hnu thuruah\nAlvin H. Toffler in “Santhar Hnu (Post-Modern) ahcun:\nKhuul (speed) kiah a theih nawnlo.\nThlun ding daan pawl (rules) a um nawn lo.\nKhiahri pawl (boundaries) a nein awn lo” tiah a ti.\nAsinan Laimi tlamsawn ih kan tualsuak (local) sinak ahcun ti feekfeek, le rikhiahmi tamzet kan neih hrih. Himi lakah mifim tampi in an peekmi ruahnak qhabik cu tualsuak (local) tukkhal silo, leitlun huap (global) lawnglawng khal silo in “tualsuak-leitlunhuap” (glocal) ten fehthiam hi Santhar Hnu (Post-Modern) ih thuruah le tidaan qhabik a si an ti.\n3. Natnak thar MIDS\nKum Zabi 21 ih suaktharmi nat tiah Thomas L. Friedman in a sim. Milai pawlkom, ram pakhat lole pahnih ih tum pawlkom pawl ih thuruah daan (thought forms) thawn a pehparbik. Theih olnak dingah AIDS cu Acquired Immcne Deficiency Syndrome ti a si ih MIDS = Michnochip Immune Deficiency Syndrome an ti. AIDS tuar theinak qumsuk testunat tiah a tawinak in let sehla MIDS cu michrochip tuar theinak qumsuk tertu nat a si ding. Information Technology (IT) san ih computer michrochip timi cetthilri te ih hnaquannak le tidaan man nawn lo ruang ih a suakmi thinhar natnak a si.\nZovek pawlkom, pumpaak le hnaquannak khalah a suan awk theihmi nat a si fawn. Thuruah daan asilole hmuhdaan thawn a pehpar aw bik. Idea Sclerosis “ruahnak haakkhalnat” ti khalin kawh a theih. Cuih nat hminsinnak pawl tla cu:\n3.1. Ding-thlur thuruahnak\nPakhat qheh in pahnih, pahnih qheh in pathum… tivek ih thuruah a si. Mizaan ah hitin a cang dah, tuini hitin a cang rero ih thaisun ahcun hivek rori a cang ding ti ih a thlur-ding zawng ih ruahnak a si. IT san hlan ahcun a dik ve zet nan IT san hnu cun san a man nawn lo. Ziangah tile Peter Drucker timi pa cun IT hlan cun san hi a peh aw nan tuisan cu “Peh aw nawn lo San” ( Age of Discontinuity) ah kan um a ti. Tontehnak (experience) hnakin thluak (Knowledge) thupi ih ret san kan luh ruangah a si a ti. Tifeekfeek ih thuruah a tumtu cu MIDS nat neitu a si zo.\n3.2. Asilole thuruahnak\n(either – or logic)\nZianghman umlo (none) timi le a zate (All) timi lakah sinak tamzet a um thei. Tt, malte, tawkfang, a tamsawn, a zate zikzik tvk. Sinan karlak ih thil um thei pawl tan in “ka rual” na silole “Ka raal” tivek ih ruahnak in ciah nehmi kan si le MIDS nat kan nei tinak a si. A dum silole a raang tengteng ti vek silo ih rong dangdang a um thei ti khal theihcih a tul.\n3.3. Liamcia caan ngai thuruahnak\nCaan pathum liamcia, atu, hmailam lakah “atu” le “hmailam” hnakin “liamcia” caan lawnglawng ngainak a si. Thilthar cohlang thei ?? ti khal in kan ko. Hmailam cuan hnakin dunglam cuan ah a tui aw deuh qheu. Biaknak lam ah sile “an nih san lai ahcun” “kan quan lai ahcun” tvk ih liamcia caan hlamsal ringringnak nat a si.\n3.4. Lung sangka phit thuruahnak\n(Closed minded thinking)\nFim tlanglo (half-educated) pawl hnenah a um duhzet mi nat phun khi a si. Famkim le theibik ah ruat aw pawl hnenah hmuh a theih. Thuhla thar, tidaan thar a suah tikah maih ruahdaan thawn rak zohqhim. A nai aw nawn le “a qha paam” tithei, a hlat awk pang ahcun “luthiing” phun thuruah a si. Kan tawk kan famkim, kan dikbik, thilthar dang kan qul nawn lo ti ih thinlung sangka phurpit ih thu ruah daan a si.\n3.5. Tengteng thuruahnak\n(For Certain appnoach)\nKan hlawhtling “tengteng ding”, “a si tengteng”, “a cang tengteng” tivek ih thuruahnak a si. Thinlung thapeknak ahcun thil qhazet a bang nan a taktak ah a cang tengteng, hlawh tling tengteng lo hi a tam aw duh sawn. Tengteng tivekin kan pok veten sikher lo theinak (uncertainty) le kekkuai theinak (fragility) pawl kan tansan tluk a si. IT san hrangah a peeng zomi, a mil-aw nawn lomi thuruah daan pawl an si. MIDS ih natnak langnak phunkhat a si ve.\n4. MIDS nat canglo dingin:\nThomas L. Friedman thotho in damnak ding sii a hmuhsak. Cucu, “mah le mah cekfel-zoihnitawknak” (introspection) a si a ti. Zohsalawknak menmen silo in dingfel (honest) zet ih mah leh mah zohawk a si. Cu hman ah Sensirh dingfelnak (brutally honest) thawn zoihnit awk a si. Tuqhimnak ah kei ka hmin cu, Hlawn Dawh Thang, Ka hnaquan cu Kawhhran upa, Tidaan kel uartakmi ka si, ca ka siar tuklo…tvk.\nMai’ sinak tlangko hmuhawk felnak cun nun tuahqhatawksalnak ah le Kum Zabi (21) hrang ih a milawmi thuruahnak pawl a suahpi thei a si. Tifekfek tuknak, thu lungkhen neih tuknak, hlansan ngai ringringnak, a ding zawng lawng ih thuruahnak tipawl cun Kawhhran sungah siseh, zatlang nun pawlkomnak le pumpaak hnaquannak pawl hrangah hlawhtlinnak hnak in qumsuknak a suahpi sawn thei a si.\nNu Hrangah Innsang maw Hnattuan?\non February 25, 2010 at 12:37 am\nSaya Thawng na ti tha nasa.\nTheological term te te tla kan Chin tawng in na run ngan tel ih a lungawi um tuk.\nCan na neih len Theological term pawl tla hi kan chin ca in run ngan peh thei aw la a duh um nasa ding.\nKa ruah mi cu Either -Or logic kha nat nak pakhat asi len Both-And ruah nak teh nat nak a si ve thei kei maw?\nKa lungawi nasa


Chin Politik Thlirnak (Rev.Thang Tin Sum) - Chinland Today Media\nJanuary 24, 2012 9:12 pm·3 comments\nCT: Kawlram thlengawknak parih na thlir dan?\nTTS: Kawlram thlengawknak cu tthat lam kan pan vivo tin ka hmu ve.Asinan, kan saduhthah ngaingai cu a kim thei hrih lo ee. Leiba thawn hitin ka tthim duh.Tangka 10000 mi ka bak ih, ka bakmi pa in i cawh tikah,”Ks 10000 cu hma khatte ah ka pe thei hrih lo. Asinan, Ks 1000 te ka lo pesung ding. , A dang ka lo bakmi cu nuam teten ka lo sam ding ka ti. Asinan, ka bakmi pa in Ks 10000 tengteng i pek lo ah cun, K 1000 khal ka la lo ding, ti sehla zo a sung deuh? Kei ka ruahnak ah cun, Ks 1000 ka pek sungmi khal lak men ding a si ko ka ti.Ks10000 tengteng pek tiang hngak cu a sung lak men ka ti. In pek thei\nzat kha lak rero men ding a si ko ka ti. K 10000 cu hmankhat te ah pe thei thluh sehla saduhthah cu a si ko e.\nAsinan, kum 20 sung an pek duh cuang ual lo. Pe ding khal in zo hmanin an tuah thei cuang si lo. Maltete kan ngah mi hi lak ding a si ko tin ka ruat ve. A zatei sun thluh hnak cun Malte an pek mi sung ah a tel thei mi cu tel ding a si ko tin ka ruat.\nCT: Kawlram ukawknak a thleng awknak hnu kan Chin mipi parah ziang\nvek danglamnak a um?\nTTS: Kawlram thleng awknakin kan Chin mi parah danglamnak tampi cu a suahpi thei hrih lo nan, a suahpi leh ding ti zumnak ka nei. Kan Chin Cozah sung ih Chin Vuanzi pawl, theih thiam ciami Laimi Uktu thar an to ttheptthep hman a hlawk tuk zo tin ka ruat. Cozah zunginn pi tla lut\nsuak a nuam deuh thlang. ( Chin parih tthatlonak ttongsia theih dingtla a mal thlang)\nHimi ukawknak hlan ah khawte lam kan tlawn ih ralkap menmen pawl thu an rak neih ciamco kha ka ning tuk. Tu ah cun mipi thu neih theinak in a neh vivo ih hna a ngam ngaingai thlang. Khual tlawn canih Power piah ciamco hmuh ding an um tuk nawn lo. Thaw a suak zet thlang.\nBiaknak lam hruaitu pawltla kan ram tthansonak le remdaihnak ah in bawm ve uh timi sawmnak, fawrhfialnak tla kan thei thlang ih a ttha zet ka ti. Mipi thawn ttantlang ding an duh zet tinak a si. Tthansonak tampi suak vivo hram seh tiah thla ka cam.\nCT: CNF le Cozah remdaihnak parih na hmuh dan Positive/Negative impact?\nTTS: Hivek remdaihnak hrang ih thurelkhawmnak hi um thei seh la timi cu kan Kawlram minung tampi ih saduh thahmi a si zo kha. ( Tung-pwit-saing, timi burthum pawl, tong aw thei seh la timi cu saduh thah a si cio kha) Cumi dinhmun thlen lo hman ah hitivek ih tonawknak a um cu ka lung a awi zet.Kan Bible khalah remdaihnak tuahtu cu mi thlawsuak an si, Pathian Fa ti ih kawh an si ding, ti a um kha. Matt.5:9.Kan kiangkap miphun dang thawn remnak ding cu sim hrih hlah, kan Chin mi karlak ah healing process, remdaihnak, tampi tuah kan ttul lai ti\ntla theih a ttha.\nPeace maker , Remdaihnak tuahtu sikan ttul. Remdaihnak taktak suak ter thei tu thurelkhawmnak si hramseh tiah thlaza ka cam. Tthatnak lam pan hram seh. ( Bochuk Aung San ih tlangpar mi pawl hnen ih thu a rak kam mi cu, Ks 1 fingfing co cio ding ti a rak si nan, a thu kam mi a tuah man hlan ih an thah si..ziang ti ttha. A mah vek thinlung put neitu suak sal hram hai seh la tiah thlaza ka cam.)\nCT: CNF le Cozah remdaihnakin Chin tthansonak (economic development) a suah pi thei dingmaw? Chin mipi in CNF a co hlang thei ngaingai pei maw?\nTTS: Lungkim tlangnak an neih thei taktak ah cun Chin mi hrangah tthansonak\na suahpi thei ding tiah ka zum. Kan Lairam ah Eco-Tourism tla tuah thei a si thlang ding. A dang khal ttuan ding tamtuk a um. Chin mi in CNF an co hlan thei le thei lo cu, an policy parah tampi a tthum aw ding.\nRamduhdaw taktak an si le si lo, Mah bulpak hlawknak le hmin thannak, larnak men lawng tumtahnak an neih pangah ah cun mipi in an cohlang thei zik lo.Chin State huap in zawn ruattu taktak an si le si lo pawl par ah tampi a tthum aw ding.\nCT: Ziang ruangah Dr. Za Hlei Thang an hril? Ramsung ah teh Dr. Za Hlei Thang in a zum vek in a cangvai thei pei maw?\nTTS: Ziang ruangah Dr. Za Hlei Thang an hril ticu a hriltu pawl ih thinlungput taktak ka thei ve lo nan, mihlun deuh pawl cun a thuhla hi an theih fiang ruangah an hril a si ko ding tiin ka zum. Kan ram hrangah tampi a ttuanmi cu ka thei tuk hrih lo nan, politic a paih zia cu keikhal in malte ka thei ve.\nDr. Za Hlei Thang cu Medical Student a si lai ihsin, politic lam a duh tuk ruangah, an mai san lai, Kawlram University tlawngta sungah hruaitu pakhat a si dah. Kawlram sungih Politic hmin thang bik pakhat a simi, Gen. Ne Win san ih an rak thahmi Salai Tin Maung Oo thawn rualpi\nan rak si. Cuiruangah Dr. Za Hlei Thang hi a tlawng tat lai ah ziangvek minung a si ticu, tampi sim a ttul lem zik lo. A rualpi minung tampi ih theih mi a si. Thawng tla dah, MC ihsin dawi lawk\ntiang hman a rak ttuar dahtu a si. National level tlawngta pawl ih rak theih mi a si ve.\nMihrekkhat ih Pathian kan rit vekin Politic rak ri taktak mi a si. Thawng inn ihsin a hung suak hnu, a sungkhat pawl in nau hmin sak an fiial tik ah hitin a sak tin ka thei; Mang He Lian ( Tleicia) = Thawnginn ih an hremdan, tuar a harzia a sawh. Hrang Kam Lo = Ka lo ttih lo. Dung ka sip cuang lo ding tinak a sawhfawn.\nDr. Za Hlei Thang cu siibawi ttuan in sumpai lamah harsatnak a nei lo nan, Politic lam a rit ve tuk ruangah hivek ih a telnak a si tin ka ruat. A thiam le thiam lo, mipi hrangah ziang tluk a ttuan thei ttuan thei lo ticu thu dang siseh. Kan Chin mi upa lam sung in Politic a\npaih pawl ah a telve ka ti le ka sual lem lo ding. Mipi in an co hlan thei le thei lo cu mipi thu siseh. Thusim thiam ciamco pawl cu a si lo nan, practical man a si ti cu mi tampi theih mi\na si. Kawhhran khal a duhdawt zet. A umnak kip ah Kawhhran lam ih ttan la tu a si ringring. Biaknak lam hruaitu pakhat dinhmun in hivek ram hruaitu tampi nei seh la ti cu saduh thah mi a si.\nHlanlai USA ram a rak din tu pawl in Bible an kaih vekin tulai kan ram hruaitu pawl khal, Bible kaitu si ve hai seh la ti cu a duh um zet. Dingfelnak, rinumnak kan ttul tuk.\nCT: CNF reformed mi in kan Chin mi (Chin State Huap) a ai-awh thei pei maw?\nTTS: Chin mi aiawh thei organization ngaingai form hi a har zet e. Biaknak lam khal ah ZBC in a ai awh kan ti nan, Tedim lam kan unau a tam sawn an suak thluh tikah kan aiawh thei tuk lem lo. Asinan, ZBC cun kan aiawh ko tin kan cang vai rero. Ziangah ti le Chin mi lakah % a tam\nbik kan si tin kan ruat. Cuvek in Politic lam organiazation khal ah % tam nawn a aiawh thei ah cun lungkim ding a si ko. CNF an reform mi in ziang tluk a ai awh ticu, kan thuanthu in a rel leh mei ding.\nKan bangawk lonak pawl cu tampi a um ko ding. Cumi kan bang awk lonak pawl cu tan in, kan bangawknakah ttan rual thiam zuam ding kan si. Kan talent ciar vek in pakhat le pakhat hman thiam awk hi a ttha . (Kawl ttong in Luhman- nizaahmaan.. an ti) Kan bangawklonak ruang ih\nhuat awknak kan neih mi pawl tla hrial thiam kan ttul thlang. Cucu miphun pi pawl ih thinlung put a si.\nKan bangawklonak pawl pakhat le pakhat kan cohlan thiamawk a ttha. “Let us agree on our disagreement” timi ttong fang cu miphunpi pawl ih ttongfang a si. Kan bangawklonak ruang ih huatawk ciamco ding a si lo. Mutual recognition tuah theiawk ding a si sawn.\nFala le Tlangval, Nupi le Pasal |henawknak ( 2 )\non January 25, 2012 at 4:11 am\nTheihnak a ti kau in, a siar a manhlâ.\non January 25, 2012 at 10:43 am\nNa Ca lehnak siar a manhla na sa.\non January 27, 2012 at 4:02 am\nRihli Tlang Cabawm ta ihsin A ngantu pa ih a bet mi leh midang ih rak bet mi a si..\nCT in interview in tuahnak a rei thlang. Politician thawngtla tampi an\nsuah hlan ih ka ngan mi a si. Interview in tuah mi zapi siar thei ding\nin an suah ruangah, CT Editor pawl parah ka lung a awi.\nHimi interview in tuah hrawng hnak in, tuisun kan ram dinhmun cu thaw\na suak deuh ngaingai ti tla ka bet duh. A ttha sinsin ka tinak a si.\nMizan, January 24, cu Taxi ka to mi pa in hitin in sim.\n” Ka naupa cu ram leng ah Lawng hna a ttuan. Mawttaw, permit a ngah\nthei ve ih, tuisun ah a permit ting kul K 2,000,000 in kan zuar” a ti.\nAw, Mah-sah-lah san lai vek in permit ngah thei ngaingai a si thlang\nti, tiah ka sawn sal.\n( Kei tla ramdang ka feh iih, permit thawn mawttaw ka rak lei ve dah\nsi maw ti, tiah Taxi driver pa cu ka sim ve.)\nAw.. tukhal cu vek a si ko. Permit kan ngah taktak tiah, lung awi\nzetin in be sal.\nKei in, “Kan ram thlengawknak cu mi menmen pawl khal in malte cu a zar\nkan to thlang tinak a si cu maw” tiah ka let.\nA nih in,” Si rori, kan nih vek tla hivek in permit kan zuar thei ding\nti cu kan ruah san ngam dah lo pi. Ralbawi pawl le mi malte lawng in\nhivek motor permit an rak kai thluh theu ih, hivek hlawknak kan ca dah\nlo pi” a ti.\nTucu hlan cozah ih, sian dahlo mi export import tuah theinak tla sian\na si zo. Hlan ukawknak san lai, ralbawi pawl company cu motor an thun\nthei nawn lo tin in sim.\nKei in, “A va mak ve, dodal awknak, lungkim lonak tla an suah pi lala\npang kei” tiah thin nuam lo in a ttong cu ka let sal.\nTaxi mawngpa cun, ” An tufa pawl cu an lian tuk zo ih, tawk thlang seh\nan ti thiam ah cun a ttha ko ding e” tiah ka ttong cu in sawn sal.\nKei khal in,” Duhham tuk nawn lo hai seh la a ttha ngai. An neih zo mi\ncun an tufa tiang hman a daih ding a si si” tiah ka let sal.\n“Kan ram ih thlengawknak hin, mipi parah hlawknak tampi suahpi vivo\nhram seh” tiah sawn aw phah in, Taxi par in ka ttum.\nRam leng fanau pawl nan theih ding mi cu, kan ram si-pua-zi piksuh mi,\nsanction an on thluh vete cun, company tampi lut ding in an tim lam\nnasa tin kan thei. Tuluk, India , Vietnam ram vek kan hluan leh ding\nka zum. Ziangah ti le ramleng ah kan mino, kan fanau pawl ca thiam\ntampi nan num zo. Nan thiamnak pawl invest a phunphun tuah ding in tim\nlam a cu thlang.\nKa sim ttheu vekin, India pawl in Hamburger ei ttul lo ten, an nitin\nrawl a si mi, Chapati ei phah in, Bombay an inn ah um ta hrat in, US\num an company hna an ttuan thei vek in, kan fanau pawl khal, kan lai\nbuber, tisop, sabuti, kan ram ah ei phah in, ramleng ih nan company\npawl hrang hna nan ttuan thei can a cu zik thlang. Timlam cio uh,\nRalring cio uh.. ti tla ka lo fawrh bet duh.\nFalam ah tubai te Tourist an thleng ih riahnak a tthat lo ruangah,\nHakha ah an lan tin ka thei. Tourist pawl riahnak tlak khual buk hman\nkan nei hrih lo. Timlamnak tampi tuah ding kan si thlang.\nEte pa ( Saya Sum)\nDear Pa Sum,\nNa email cu siar a manhla riai!\nKan rampi thlengawk ding hi ramdang kumpi pawl in an expect sangtuk deuh ih\nram-uktu pawl an bang nasa tin thu ka theihmi ka lo hlawm ve.\nUkawkdan, policy le office procedure pawl thleng ding le improvement tuah ding a tamtuk ih\nfialtullo ih a tuahthiamtu le mi 20 – 30 hrawng lawng an siih zaan it manlo ih hnatuan caan tla an nei an ti.\nCumi pawl cun policy change an tuah rero nan implement tu ding millai an umtuk lo sihmang.\nRalkap in a rak uk reituk ih a-mingh (command) peklo ih hnatuan thiam an umtuk nawn lo tiah hnihsuah vekin an relphah.\nOrganisational Culture change cu kum sawmtel a reilai ding a zum-um.\nUS & Western rampawl ih an demand mi pawl a zamrang theibik ih tuahsuah cu an tum rero ko cu a bang.\nKan rampi a thlengawk rero lai ah Pathian duhdan ih thlengaw thei dingin zumtupawl thla kan cam a tul.


Leilung in in Thlir ringring - Chinland Today Media\nMay 11, 2009 7:28 am·Comments Off on Leilung in in Thlir ringring\n“Pakhat le pakhat tlunah duhdawtnak nan neih a si ahcun zokhal in Keimah ih dungthluntu nan si kha an lo thei ding,” tiah a ti.\nKa rualpi pawl ih hnattuan cu Khristian pawl hrangah tuahmi a si ih hnattuan ttha a um le cutawk ah Khristian pawl lutter le zumlotu mi thawng tampi hnenah thuthangttha simter a si. Thlengh awknak tumpi a suak ding tiih an zummi cuih hnattuan ttuan dingin an relcat aw.\nMi tampi cu an mang a bang ih leitlun thilri le hminthannak hawltu an si tiah an puh. Sihmansehla “Jesuh cu a hlo mi hawl ding le ruun dingah a ra” (Luke 19:10). An zum ruangah an kiangkap ih a hlo mi pawl rian dingin an relcat aw.\nNehhnu ih an simmi cu: “Khristian hrekkhat pawl cun ca sia in kuat. Zumlotu pawl hman hi kan parah an ttha sawn. Ka thei thiam lo ih ka thin a naazet. “Ka rualpi pawl ih duhmi cu hih leilung ih cite le tleunak (Matt 5:13-14) si ding hi a si.\nMi pakhat in thlengh awknak pakhat tuah dingih a relcat awk tikah ‘ziang tumtahnak thawn a tuah tum’ timi hi sut ding ttha a si. Hmanseh mi ih lungput famkim te’n theih ding cu a harzet. Khristian unau ciocio keu awk le deh awk cu a ttha lo (Gal. 5:15). Cu hnakin pakhat le pakhat duhdawt awknak in Jesuh thluntu kan si kha mi in an thei ding (John 13:35). Leilung in in thlir ringring.\nKan kut le kan thinlung an peh aw thluh,\nBawipa ih thupek parah rin-umzet in;\nKut kan kai aw Pathian ih tahfung in,\nDuhdawtnak le thutak ih in sawm bangin.\nPathian lawng in thinlung a hmu fiang.


Chin Information Centre for Terminology (Chin Infoterm) A Ding - Chinland Today Media\nChin Information Centre for Terminology (Chin Infoterm) A Ding\nApril 12, 2012 11:55 pm·9 comments\nChin Information Centre for Terminology (Chin Infoterm) cu 16 March 2012 zan ah Tahan ih Pancy Lakphakdawr dot tlunta ah Chin tong pitlinnak hrangih hmarngai suah `ten`to a huamtu `thenkhat tongkhawmaw in an rak din tiah kan thei.\nChin Infoterm ih Secretary-General Salai Jesse Penn-lewis cun hma an lak dan ding thawn pehpar in, “Chin Infoterm hin Website pakhat tuah in Termonology an duansuahmipawl cu website ah Mirang, Kawl, Chin timi `tong pathum in a tar ding.\nHimi ah bulpak in siseh, pawlkom in siseh terminology lam ih an rak hmanciadan, an duhdan, an hmuhdan tivek a phunphun kha Infoterm website ah tarlang cio dingin sawmnak a tuah ding. Cumi ihsin Chin Infoterm cun Chin mipi le mithiampawl ih hmuhdan lakhawm in belhcian dawlbik ih a ruahmi kha a hril ding,” tiah a sim.\nCule, “Kan tumtah mi pawl cu\nChin `tong `thansoh-pitlinter vivo;\nZirthlurh`tong (terminology) hmandan thuhla ah bangrepte le kalhmang nei deuh ih kan hman vivo theinak dingin;\nZirthlurh`tong lam ih harsatnak a tongtu zirhtu, zirtu, ngantu, siartu, simtu, ngaitu pawl a remcandan ih bawm dingin;\nZirthlurh`tong lam ih a thiammipawl `tankhawm-`tuantlang thei dingih `tan la dingin;\nChin `tong thuhla ih thuneitubik cu Chin miphun an si zia, `tuanvo neitu khal Chin miphun an si zia, Chin `tong a `thansoh-pitlin vivo theinak dingin mipi hmuahhmuah in `tuanvo kan neihzia tivek mipipawl theih-harh-nak pe dingin;\nKan Chin `tong hi thuhlawm (subject) a phunphun hrangah mawihnai zetih hman a theihmi si thei dingih `tan la dingin;\ntong pitling zet kan neihnak ihsin Chin Identity mawi sinsinter dingin,” ti pawl a si tiah Salai Jesse cun a sim bet.\nChin Infoterm Board Member pawl cu;\nDirector-General (Salai Siang Lian Uk @ Kianghrol)\nSecretary-General (Salai Jesse Penn-lewis @ JC Kipling)\nWeb-Director (Salai Lal Tin Khum @ Vang-ar)\nWeb- Secretary (Salai Ram Lian @ Lianno)\nDirector (Historical Terms) = Salai Mang No Zik\nDirector (Political Terms) = Salai Lal Pek Tluang\nDirector (Medical Terms) = Dr. Than Bil Luai\nDirector (Theological Terms) = Salai Lal San Luai @ Papu Luai\nDirector (Technical Terms) = Salai Bawi Uk Thang\nDirector (Linguistics & Phonetics) = Rev. Khar Thuan\nDirector (Literary Terms) = Salai Siang Lian Uk @ Kianghrol\nDirector (Chemistry) = Salai Kim Khai\nDirector (Mathematics) = Salai Zar Zo Lian @ Joete\nDirector (Physics) = Salai Jesse Penn-lewis @ JC Kipling\nDirector (Biology) = Salai Van Biak Luai\nDirector (Geography) = Salai Kei Lian Uk @ S. Kei Uk le\nDirector (Economics) = Salai Lal Run Suak le pawl an si ti in kan thei.\nThuhlawm pakhat cio hrangih Director an hrilmi hin anmah thawi’ `tuan tlang thei ding bik ih an ruatmi minung hrilin Committee din theih a si. Cui Committee cu Chin Infoterm ih tonkhawmawknak an tuah sal hmaisabik ah zohfelnak nei in nemhnget ding a si thu tla kan thei.\n“Chin Infoterm hi kan Chin miphun `thansohnak hrangih sir khatte ihsin `tanlatu a si thei ding ruahsan in kan dinmi a si. Chin miphun `thansohnak hrangih `tan a latu hmuahhmuah thawn network phun in `tuan tlang kan duh. In bawm hai ding ih; kannih khal in an `tul can ah kan bawm ve ding. Chin mipi hnen ihsin kan ngahmi fimnak phunphun le leitlunhuap fehdan phunphun khaikhin vivo in Chin miphun `thansohter kha kan tumtahmi pakhat a si.\nBulpak siseh, pawlkom siseh ‘Keimai thu a lal lo ding hnak cun kan miphun cu `thangso hrih lo mai seh’ timi thinlung a pulotu hmuahhmuah in bawm cio dingin kan lo sawm. Cun Theological Terms hrangih kan `tul makmawh Chin `tongih Theology cabu `tha`tha 20,000/- man lai in pehlantu Rev. Khar Thuan parah simcawk lo lungawinak kan nei. Hmailam ah thuthang cahmaipawl hi kan hna`tuannak ding hmun a si ruangah nannih thuthang minungpawl khalin in rak bawm dingin kan lo dil,” tiah Chin Infoterm ih Director-General Salai Siang Lian Uk @ Kianghrol cun a sim.\nKawlram : Mipi Ruahdan Tarlannak Website Thar Tuah\nDavid Nun Tho says:\non April 13, 2012 at 1:20 am\nDuhdawtmi Chin Inforterm,\nNan zaten nan tumtah vek in Pathian in hlawhtlinnak lo pek vivo hram seh tiah saduh ka that asi.\nTerminology (kilkip) Chin ttong rori ih ttong, ngan le hman ding kan nei maltuk ngai. Hitivek danglamzetmi thuthuk na phorhsuak thei cu lungawi um tuk.\nFailing Forward timi tongfang te thawn thazang ka lo pek duhbet.\non April 13, 2012 at 1:34 am\nNan ti tha a si.\nHruaitu pawl nan ropi thepthep nasa.\non April 13, 2012 at 1:43 am\nNan ti tha tuk.\non April 13, 2012 at 3:41 am\nLungawi um riai. Nan tumtah mipawl Pathian in kan miphun le ram hrangah kimter hram seh.\non April 13, 2012 at 6:06 am\nA tha ka ti tuk. Hruaitu pawl, kan Chin tong, Chin miphun, Chin mipi Duhdawtnak nan nei mi par ah lungawi nak ka nei. Nan saduhthah mi pathian in lo hlawhtlin ter hram seh…,\nS .Tan says:\non April 13, 2012 at 12:36 pm\nLungawi um na sa. Tan la sinsin uhsi.\nHmailam pan vivo kuhsung…\non April 13, 2012 at 3:41 pm\nA tha ka ti na sa…..Hivek Chin mi mah tong te ngai na ti cu Miphun kan duh dawt ti nak khal a rak si cih ve. Khua a hlum in thla khal a muang ..Hi vek te te cang vaih nak hin ……a ra tlung hrih lo tu kan Chin miphun pawl tamzet cu a hngor ban vivo ding ti in ruah san nak thawn……..ephraim\nThang Tin Lian says:\non April 14, 2012 at 1:39 am\nMai Far Men Par ih Lai Mino Hung Tholaw tiih a rak au rero mi kha, tucun a lang deuhdeuh thlang a si hi. Salai Sen Ro Sang thawn mizan ih calai thu kan titi rero ah, Kirlungz pawl ih laica ih term an leh thiam zia kan ti rero. Word pakhat hi, mirang khal in siseh, kawl khal in siseh, a rel duhmi le a sullam kan theih keukeu mi khi, kan lai tong ih kan pol tikah, catluan (sentence) pakhat lai ih rel a tul theu ih, Kirlungz pawl cun fangkhat te in an pol thei hi a mirang khal, lai khal an thiam tuk ti a lang ter. Tuvek ih Chin Infoterm an ding sinsin hi cu thazang ka ngah lawlaw. SalaiMai Entertainment in a sawrbok vio ding. Tong kan leh tikah, laitong ih pol thei lo mi kan nei tam theituk ih, a umcia khal um hrih lo nan phuahmi khal, thatho zet in kan hmang vialvo peiuh tiah.\non April 15, 2012 at 8:13 am\nLungawi thatho zetin hi ca ka siar rero,ruahsannak khal mi a pecih,Pathian in cak vivo ter hramseh law.


Ralkap Pawl Hakha Khua Sungah An Lut – Meifar\nRalkap Pawl Hakha Khua Sungah An Lut\nChin mipi kilhimtu pawlin Falam le Hakha lamzin karlak ih an rak hrentang mi ralkap pawl cu October 20, 2021 simlam nazi 3:15 hrawngah Hakha khua sungah an va lut thei. Ralkap motor 40 le tan pahnih, JCB pakhat thawn an lut.\nOctober 13 ah Falam ihsin Hakha lam ih feh tum ralkap pawl cu, lamzin ah CNA, CNDF le CDF in an rak kap ih zarhkhat hrawng an tang. Chin mipi kilhimtu pawlin a mal bik ralkap 20 hrawng an kap that ih 40 lenglo in hliam an tuar. Cun ralkap motor 16 khal an kap siat.\nRalkap in Rialti khua ah biakinn telin inn 13 an urkang ih Thlanrawn khua ah inn 13 an urkang. An biakinn khal an siatsuah.\nOctober 19 zan ch Ramthlo biakinn pahnih AG le Baptist biakinn sungah an riak, khuasung rannung, ṭilva pawl khal an thatsak, inn 100 lenglo an bauh ih thil an ru. Ralkap in Rialti, Thlanrawn, Lungrang le Ramthlo khua pawl an nuai ih an inn le lo pawl an siatsuah.\nFalam Ih Ralbawi Pakhat In Ralkap Thlahlawh Ting 200 Lenglo Thawn Nupi A Ru Ih An Tlanhlo\nCNA Paralṭha Corporal Aung Ling Tin In Ram Le Miphun Hrangah A Nunnak A Hlan


Singapore Ah Chin Fala Inn Thuah 18 In Tla That - Chinland Today Media\nSingapore Ah Chin Fala Inn Thuah 18 In Tla That\nOctober 21, 2015 6:28 am·0 comments\nSingapore ih mi inn hnatuan bawmtu Mai Noami kum 26 cu, October 19, 2015 ah a umnak inn thuah 18 ihsin a tla ih a hmunah a nunnak a cem cih. Thaisun ah a ruang vuinak an nei cih ding. A mahte a dawp thla mi a si hmang tiah theih a si.\nMai Noami hi Singapore ah kum 2, mi hnen ah hnatuan bawm in rak um zo mi a si. Tuitum khal a veihnihnak hrang August thla ah ah a feh sal ih, midang inn ah a um. Tui’ a umnak inn neitu hi Budhis sakhua be mi an siih, inn sang pathum, nauhak pakhat kum 5 tluk te nei mi an si.\n‘A tlakdan thuhla ciangsawn zohfel dingin palik pawl in CCTV hminsin pawl tla an la’ tiin Jamie Engte cun Chinland Today Media ah a sim.\nThuhla kan donnak in, a lengsuak dingin October 18, 2015 (Sunday) zinglam 10:00 in a suak ih zaantlai 10:00 ah a tlung. Cutin a thaisun zinglam 7:45 hrawngah palik pawl cun a tlaknak hmun ah a nunnak a cem tin an puang.\nSingapore um Chin mi pawl in tuizan ah a ruang tohpinak le khawhar umpinak an nei dingih cutin, thaizing 8:45 ah a ur kang ding.\n‘Tu hi a ruang Singapore General Hospital ah an ret hrih lai. Khaw lam sungkhat pawl thaw khalin kan be aw rero ih thuhla kan tawlrel rero lai’ tiin, Falam Christian Fellowship Singapore, sungtuan Bawi Uk Thang cun a sim.\nMai Noami hi Cerh Hmun khua ih Pu Than Zam (tleicia) le Thantlang Peng, Tihbual khua ih Pi Sui Can (tleicia) tei fanau pathum lakih upa bik a si. An ni hi Tihbual ih um an si. A nau le pahnih cawm in Singapore ih hnatuan mi a si. A nu le pa hi an nauhak deuh laih ihsin an thihsan mia si.#\nHi Thuhla pawl hi Mai Daidim, Chinland Today Media Assistant Editor ih ngaihven mi thawn bet cih ih ngan mi a si.\n(Visited 5,802 times, 1 visits today)\nLal Rin Thanga says:\non October 21, 2015 at 12:53 pm


Nunnak Ih A Thupimi - Chinland Today Media\nAugust 9, 2010 1:12 am·0 comments\nPathian thu a lo simtu, hlan ih nan hotu pawl kha ciing ringring uh. – Hebru 13:7\nKum khat Sung Baibal:\n– Saam 77 – 78\n– Rom 10\nPastor Isaac Hann cu mi malte lawngih theihmi kum zabu 18 laifang hrawngah England ram Loughwood khua ih kawhhran fate pakhat kilkhawitu Pastor a si. A hnattuan cawlh zik tiangah a kawhhran mipum cu nunau 26 le mipa 7 an si. Mipa 7 sungah 4 lawngin pelh loin punghman te’n an khawm.\nAtu san thar kawhhran sungtel a thawng sawm tamnak san ah zo in so cuih Pastor pa cu hnattuan hlawhtling a ti thei ding? Isaac Hann cu beidong lo ih tuahsuaktu pakhat kan ti thei ding maw? Pastor tampi tonkhawm thurelnak (Pastors’ conference) hmun ah thusimtu ih sawmmi a si dah lo dingih kawhhran tthansonak thuhla ngantu ding khal ah ngenmi a si dah lo ding.\nAsinan a kum 88 ih a thih tikah a kawhhran sungtel pawl in an tonkhawm awk ttheunak inn-phar parih catlang an tarmi cu: “Tangdormi Pathian hnattuantu cu mi malzet an si, asinan nasazet ih ttihzah upat an co; Pathian ih zaangfahnak ruangah vanlam hrangah an nung, thlatang thingrah vekin an ttil; Casiartu unau, nungdam rei dingin thuruat hlah, nung ttha dingin thuruat sawn aw,” ti a si.\n1Peter 5:5-6 sungih ummi thu ka vun mang saal, “Mihngal pawl cu Pathian in a dodal ih tangdor mi cu mit-hmai ttha a pek. Curuangah a cakmi Pathian ih kut hnuai ah tangdor te’n um uhla Amah in caan a kim tikah a lo khaisang leh ding.” Reverend Isaac Hann cu himi zawn ahcun a ti ttha riai. Nunnak ih thupibikmi cu Pathian hmai ih tangdornak le vancungram ih ttuanman laksawng co ding hi a si. Kannih tla cuvek ih khaisan theimi kan si ve. -David Roper\nRopitnak ngaingai cu,\nLeitlun ih hminthan duhtu pawl hnenah a ra lo;\nJesuh Khrih hmin in,\nHnattuan ding a hriltu hnenah a um. -D.De Haan\nTangdornak cu hlawhtlinnak lamzin a si.


A Mawizetmi Hla Aw - Chinland Today Media\nJune 14, 2010 10:49 pm·0 comments\nKhuathim sung ihsin khuaruahharza tleunak sungih a lo kotu Pathian in mangbangza thil a tuahmi pawl tlang-aupi dingih hrilmi nan si.\n– 1Peter 2:9\n– Nehemiah 1-3\n– Tirhthlah 2:1-21\nKum 2009 tthaal tir ih Britain’s Got Talent timi hlasak zuam awknak ah Susan Boyle a tel ve. A zuam awtu dang pawl thawn tahtthim tikah mi mawi cu a si lo. Zohman ih zoh saang lo mi asinan mihiip thei, aw mawizet thawn hla a sak ngaingai tikah mipi cu aipuangzet in an ding ttheh. Si ding bang lozet mi hnen in cu tluk mi thinlung hiip theimi hla-aw mawizet an theih tikah mi hmuahhmuah an mang a bang ttheh.\nKannih khal Jesuh Khrih ih mawinak kan sungin a ra luangliam tikah si ding bang lozet mi kan si ve thei men. Asinan cumi cu Pathian ih tumtahmi a si. Mi menmen a simi nang le kei ih nunnak ihsin Pathian thutak zum thei lotu kan rualpi, kan innsangmi le kan kiangkap pawl in Jesuh Khrih ih duhdawtnak le zaangfahnak an hmu in an theithiam thei ding.\nPeter ih in ciingmang termi hi ka lung a kimzet. “Khawthim sung ihsin khuaruahharza tleunak sungih a lo kotu Pathian in mangbangza thil a tuahmi pawl tlang-aupi dingih hrilmi nan si,” (1Peter 2:9) a ti. Si ding bang lozet mi ah na ruat aw men ding na’n na sung ihsin luangliam dingin Bawipa hmun na pek ahcun a lo zohtu leilungpi cu a mangbang in a ding rori ding. –Joe Stowell\nJesuh ih mawinak cu ka sungah mi in hmu hngai seh,\nMangbangza a duhdawtnak zate le a thianhlimnak!\nMaw, Thlarau Thianghlim Pathian, ka sualnak thianter aw,\nJesuh ih mawinak ka sungah mi in an hmuh tiang. –Orsborn\nJesuh Khrih ih mawinak cu\nsi ding bang lozet mi sungin ra lang hram seh!\nHminsintlak Nga Awhnak


2009 FU(D) Hruaitu ding pawl - Chinland Today Media\n2009 FU(D) Hruaitu ding pawl\nDecember 19, 2008 3:09 pm·2 comments\nA hmun : BCRC Hall New Delhi\nA ni : 19-12-2008\nA caan : 1:00 pm\nKhawm Hruaitu : Pu Hrin Kam\nThawknak thlacam : Saya Kap Thuan Thang\nKhawm Hruaitu in program detail a phuan hnu ah FU(D) Secretary Pa Henry Tial San Bik in kumkhat sung hnatuan daan pawl report a pe. Cumi theh ah FU(D) President Dr. Run Bik in mipi 250 lenglo pawl hnen ah thucahnak a nei.\nA thusim mi tlangpi cu Matu, Hakha pawl in Falam mi pawl in hlawih theh thlang ih napin kan tal a tul timi a sim. Cumi a sim theh tikah Laimi a duhdawt tu Pu Tial Khal hnen ihsin Dr. Run Bik ih thusimmi pawl thlawp in Delhi um kan Falam Chin lungrualten ke kan kar ding, kawl pawl in hmuhsuam ih Delhi ah raltlang in kan um. Hiang kan umnak khua le ram khal ah duhdawtaw ten um uhsi timi thu tha pawl a sim.\nAsim vivo ih cuvek ih mi hmuhsuam kan si lai ah kan mah le mah khal rem aw, derhdo ten um tlang uhsi a ti bet. Asinan Saya Sui Nei Piang cun Dr. Run Bik le Pu Tial Khal ih thusimmi kalhzawng si cuanglo in mipi pawl a hnem.\nSaya Sui Nei Piang cun Matu, Hakha pawl khalin in bang hrihlo, kawlram ah siseh cun US lam ah khal ah siseh Falammi in hmai kan hruai rero lai thotho a si. Curuangah thinnau lo ten napin tan la sawn uh si. Kan niam lo kan nauta lo a si timi sim relnak a nei.\nMipi suak khawm cun 2009 FU(D) hruaitu ding pawl an hrilsuak; cuang pawl cu a hnuai lam tavek an si:-\n2009 Falam Union Delhi hruaitu ding pawl\nPu Hram Lian Bik : President\nPa Tial San Bik\nTv. Uk Lian ( Ukte )\nTv. Ral Kap Tluang\nNu Lal Nei Mawi\nPa Van Lal Sin\nTv. Thang Ling\nTuini ah secretary ding khal an hril thei lo ih hruaitu meeting hmaisabik ah hnatuan khal an zem aw lai ding a si. 2008 FU(D) hruaitu pawl cun mipi zanriah a dar hai. Rawl kiltu zaten pumpuar le lungawi ten an tlung.\n2008 FU(D) sumpai luh zaten Rs.14946/- a si.\n2008 sungah meeting 41 a nei ih emergency meeting 4 a si.\n2008 sungih mi thi, mi naa, nau nei a zohmi 72 a si.\nU Henry Van Thio Vice President – 2 Ah Hril\non December 19, 2008 at 3:56 pm\nDuhdawtmi U pa le pawl\nNan tumtahmi cu atha lawlaw.Nan websete hi cu nauhak leknak vekmen a bang.Tuah cengmang ah cun tha lawlaw in tuah ding.kalungawi\non December 20, 2008 at 3:08 am\nKa lo lawm hai nasa. Zuam sinsin uh law Chin Miphun hrang ah. Cun Falam Union thu khal ka lo lungawi pi hai zet a si. Website thu cu thu khat. A tu lawng kan thok si si lo maw? Ne ta ah cu a tha sinsin ding…ka lo lawm hai zet..sinan Tv. ti vek hnak in cu Salai ti mi hmang sawn seh la a tha ding ti’n ka ruat. ka lungawi……….


Manmohan Singh Operation ding - Chinland Today Media\nManmohan Singh Operation ding\nJanuary 24, 2009 5:50 am·0 comments\nTOI/24-01-09: India Prime Minister Manmohan Singh (76) cu tuisun 24-01-09 nazi 60:30 ah India zato ropibik AIIM ah sibawi thiam hmin thang Dr. Ramakant Panda le a team (11) pawl in operationnak an nei ding.\nSibawi pawl ih operation an tuah sung hi nazi 6-8 karlak a si an zum. Operations a tuahtu ding Dr Panda ih operation a tuahmi 700 lenglo an dam suak. Cun Dr. Panda hi lungphu natnak lam khal a dam ter tampi zo ih India ramih sibawi thiambik tiih theih a si.\nAn zai theh hnu ah a malbik zarh (6) sung a um hrih a tul ding. Hitivekih Manhohan Sing a dam lo ruangah Lok Sabha hrilawknak pawl ni khal thawn theh a si.\nManmohan Singh a damlo sung a aiawhtu dingah India External affairs Minister Pranab Muhkerjee ruat a si. Sibawi pawl cun Manmohan Sing hi February ni (12) lam ah a dam that an zum thu an rel.\nManmohan Sing hin India ram ih puai ropi le sunglawibik pakhat Republic Day a hmang theilo ding ih mipi thenkhat pawl cun pawi an tipinak khal an langter.\nSing damlo ruangah a cozah kekar daan tampi a ti buai phah. Australia Prime Minister Kevin Rudd khalin ni 28 January ah India tlawng dingin tumtahnak a rak nei nan, a damlo ruangah a thulhsal. A dam hnu ih a tlawn tumsal thu Rudd cun a rel.\nManmonhan Singh hi zato ih room thabik ah an retih sibawi thiambik pawl hrilkhawm mi pawl in an kil. A innsang nu Gursharan Kaur le a sungkhat u nau pawl in an veh.


Tulai Obama cangvaih daan - Chinland Today Media\nTulai Obama cangvaih daan\nDecember 2, 2008 3:30 pm·0 comments\nU.S. President thlanthlin Barack Obama cun a atanpi Hillary Rodham Clinton cu Secretary of state tuan dingin a lungkim ih Robert Gates khal Defence secretary ih tanglan dingin a simthei. Cun General James Jones khal Secretary of Homeland security si dingin a ret.\nAmerican ram hruaitu pawl hrangah hna tuan thar tuan a cu ih 21 century sungih hnattuan thehthei thluh ding khal in caan a her zo a si” tin Obama in a rel. Asim vivo ih “Kan ral pawl nehding in kan ti cakaw dingih kan rualpi pawl kan bawm sinsin ding.\nKan tanpi hlun pawl kan cawk thosal hnu ah rualpi tha ah ka tuah ding” a ti bet. Na sa zetih mipi pawlih Obama an auh lai caan khal ah Obama cun a rualpi Hillary a hngilh theilo. Mr. Obama cun “Hillary Clinton cu a fim ih harsatnak khal a tuar thei ih hlei ah a cangdaan, hawiher le thianhlimnak lam ah rinsan tlak mi a si” a ti.\nCuti ih mipi tampi hmai ih a rinsannak thudik a relmi cu Hillary hna ah a lut ve nasa ih Hillary cun Obama lam hawi tahratin “Na hna tuanmi pawl bawm thei dingih ka um hi ka lungawi ih mivantha khal ka ti aw ih ka uar aw zet. Curuangah Pathian in lo thlasuah aw sehla kan rampi khal Pathian cun malsawm seh a ti.\nMitampi cun Obama hi mi dum a si fawnih a duhaw tuk ding, a cang daan a mawilo leh ding ti’h a rak thlirtu khal an bolo. Cuvek karlakah Obama cun nasa zetin ram mipi thansonak ding ruat in a lu a dawm rero. U.S. President thar Obama cun 2011 ahcun 2.5 Million hnatuan ding a um ding tin a phuang.\nA hleicein Lamzin, lilawn, tlawnginn le mawtaw tha tvp tuah ding in tumtahnak a nei. “Tuini ihsi thawk in nasazet le raltha zetih hna kan tuanlo ahcun hna kum tuvek ahcun hna tuan dingmi million lai cu kan hloral ter men ding a si” a ti bet. Thleng danglam a duhtu Obama cun miharsa rethei anhai pawl le US a liannak a theilotu pawl khalin a caan a kim ahcun an thei ding a ti bet.\nLeitlun dam saubik kum 115


US Mipi Santhuanthu Ih Kahthahawknak Rapthlakbik 10 Paw - Chinland Today Media\nFebruary 15, 2018 6:14 am·0 comments\nUS Mipi Santhuanthu Ih Kahthahawknak Rapthlakbik 10 Pawl\nUS rampi in mahte meithal nei thei ding tiih daan a neih ruangah kum 1949 hnu lamah rapthlak zet ih kahawknak vei 30 lenglo a thleng.\nCumi lakih vei 19 pawl hi kan dung kum, kum 10 sungte ih thleng mi an si. A rapthlakbik pahra pawl a tawinak in tarlang sehla.\n1. The Harvest Music Festival: Mi 52 Kapthat\nOctober 1, 2017 – Kum 64 mi Stephen Paddock in Mandalay Bay Resort ihsin mipi 20000 lenglo Awnmawi Puaipi, Route 91 Harvest Music Festival ih um khawm a kap. Mi 58 a kapthat ih mi 500 lenglo a hliam. Mipi kaptupa hi a mahten a that aw tiin palik pawl in an tarlang. Hihi US santhar thuanthu ih kahawknak nasabik le rapthlakbik a si.\n2. Pulse night club: Mi 49 Kapthat\nJune 12, 2016 – Omar Saddiqui Matten timi kum 29 miin Orlando ih Pulse Night Club (gay pawl club) ih um pawl a kap ih mi 49 a kap that ih mi 50 a hliam. Palik pawl in hipa hi an kap that ve.\n3. Virginia Tech: Mi 32 Kapthat\nApril 16, 2007 – Seung-Hoi Cho, kum 23 miin Virginia Tech timi Blacksburg ih hmun dangdang, hmunhnih ihsin mi a kap ih mi 32 a kap that. Mipi kapthattu hi a mahten a that aw ve cih.\n4. Sandy Hook: Mi 27 Kapthat\nDecember 14, 2012 – Adam Lanza, kum 20 miin Newtown, Connecticut ih Sandy Hook Elementary tlawng ah nauhak 20 lenglo kum 6 le 7 mi pawl le upa mi 6 pawl cu meithal thawn a rak kapthat. Akaptu pa in a mah le mah khal a kapthat aw cih ve. Nehhnu zingzoitu pawl ih an hmuh bet mi cu a nu khal meithal kahnak hliam thawn a nunnak a cem ve.\n5. First Baptist Church: Mi 26 Kapthat\nNovember 5, 2017 – Texas khaw fate pakhat ih biakinn fate pakhat ih thilcang mi a siih an khawmnak hmun ih mi 26 pawl cu Devin Patrick Kelly timiin a akap that. Hi kahawknak hi Texas santhuanthu ih rapthlakbik kawhawknak a si. Palik pawl in an kapthat maw amahten a thataw tihi fiang ngaite ih theih ding a um lo.\n6. Luby’s Cafeteria: Mi 23 Kapthat\nOctober 16, 1991 – Texas ih Killeen khua ah kum 35 mi George Hennard in a mawtaw to miin Luby lakphakdawr a pah ih cutin meithal thawn a kap cih bet. Mi 23 a kap that hnu ah amahten a that aw cih ve.\n7. McDonald’s: Mi 21 Kapthat\nJuly 18, 1984 – California ih San Ysidro ah kum 41 mi James Huberty in meithal phunthum; a sauci, a tawi deuh le hlapi kah theinak pawl hmangin nauhak le upa mi 21 rori a kap that. Sml pakhat sung palik pawl thawi an kahawk hnu ah palik pawl in an kap that.\n8. University of Texas: Mi 18 Kapthat\nAugust 1, 1966 – Charles Joseph Whitman US ralkpak ralram ih fehzo pa in Austin ih University of Texas luanglu zim ihsin mi 16 lenglo a kap that in mi 30 lenglo a hliam. Hitih mi pawl a kah hlanah a nupi le a nu khal a kap that. Palik pawl in mi pawl a kahnak innzim parah amah khal an kap that cih ve.\n9. High school: Mi 17 Kapthat\nFebruary 14, 2018 – An mai tlawngta a simi kum 19 mi Nikolaus Cruz cun a suahsualnak ruangih tlawng an suah thinheng ruangah an tlawnginn ih tlawngta pawl a kap ih mi 17 in an thih phah. Palik pawl in an kah cih ve.\n10. San Bernardino: Mi 14 Kapthat\nDecember 2, 2015 – Syed Rizwan Farook le Tashfeen Malik tei nupa cun San Bernardino ih Inland Regional Center ah hnatuantu pawl an punkhawm laifang cu an kap ih mi 14 an kapthat. Palik pawlin anni khal an kapthat cih ve. An ni hi nupa neiawpekte an si.\n10. Edmond, Oklahoma: Mi 14 Kapthat\nAugust 20, 1986 – Oklahoma ih Edmond ah cazem theutu Patrick Henry Sherrill in meithal pathum thawn mi a kap ih mi 14 pawl minute 10 sungah a kap that thluh ih amahte kapthat aw dingin a lu ah a kap aw cih ve.\n– CNN, ABC, BBC\nNauhak Kum 11 Thinhengin Australia PM Cakuat\nSingapore Gardens by the Bay In Mihipbik Sinak Oscar Co


Setan biak Raithawi nakah Ka Nu in, In Hruai Ṭheu – Alison Carey | Falam Online Media\nAugust 7, 2020 August 7, 2020 admin\t0 Comments Celeb\nHlasakthiam hminthang Mariah Carey ih Uu nu, Alison Carey (kum 57) cun kum 10 a si lai ih thilthleng thuthawn pehparin a nu Patricia Carey (kum 83) cu thuṭhenzung ah a hek a si.\nAlison Carey cun kum 10 ka si lai ah ka nu in, Setan biak, raithawinak hmun ah in hruai ih ka thei dah lo mi pawl thawn nupa sinak in hmangter ti`n New York Supreme Court ah, February thla ahkhan heknakca a thehlut ih cuih heknakca pawl cu Fox News in a thar in a phorhsuaksaal.\nMariah Carey uu nu Alison Carey\nAlison Carey ih heknakca sung ahcu, “Kum 10 ka si lai ah ka nu in Zaanṭim lai ah Setan biak raithawinak hmun ah in hruai ih ka thei dah lo mi upa pawl thawn nupa sinak in hmangter. Nauhak le upa it tlangin nupa sinak an hmang lai khal in zohter.”\nAlison Carey ih thehlutmi Heknak Ca\n“Cuvekih thil rapthalk, ka par ih a thlen ruangah ka ruahnak, ka thinlung khal a si sual thluh ih thinbang thanaunak rehter duh in drugs khal ka tham phah thluh a si. Ka thinlung harhdam dingin, paisa tamzet cem in counselling nak khalah ka feh phah thluh. Curuangah cuih ka tuarnak hmuahhmuah le ka nun lamtluan ih harsatnak ka tong mi hmuhhmuh cu i rul saal seh” ti`n Alison Carey cun a nu heknakca, thuṭhenzung ah a thehlut a si.\nPatricia Carey le Mariah Carey nauhak lai zuk\nSetan biak raithawinak thuhla cu 2018, interview an tuah nak khalah a rak sim dah ih “zinglam nazi 2 ihsin 4 karlak ah setan biak raithawinak an tuah ṭheu. ka mang suak theicin ahcun zarh tin cu an tuah lo. An tuah sun caan ah kawr fual dum an hruh ṭheh ih hmai khuh thei cih mi lukhuh dum an khuh ringring” ti`n Alison Carey in The Sun hnen ah a rak simdah.\nDaan loih hlawhhlang sinak ruangih kaihkhih rak tuar dahtu Alison Carey ih heknak ruangah, a nu, Patricia Carey cu thuṭhenzung lam in thuṭhennak neisak dingin an ko nan tu ni tiang a lang suak duh lo.\n← US ram Tlawng ongsaaltum thu ah, Mithiruak Kuang kengin DUHPHORHNAK nei\nTon Zaang, Leimin in Inn 4 Siatsuah →


Japan In 10-0 In Myanmar A Neh – Meifar\nJapan In 10-0 In Myanmar A Neh\nMay 28, 2021 admin Leitlun 0\n2022 World Cup lek thei dingih zuamawknak cu Japan ramah an nei rero lai. Tuizan May 28 zanlam ah inntek Japan le Myanmar an lek ih Japan in 10-0 in a neh tariai. Tuiṭum an leknak ah Myanmar bawlung sit thiam 10 an tello, “Ralkap kuthnuai ah kan lek duh lo” an tiih CDM ah an lut.\nAn team captain Zaw Min Htun khal CDM ah a lut ih Germany coach Anthony Hay in a hoha, an goal kil thiam hminthang Kyaw Zin Htet khal CDM ah a lut, a aiawh ah Ko Ko Naing in a kil.\nKyaw Zin Htet in “Ka ṭongkam parah ka dinghnget ih ka lek lo ding, kan team member pawl kan lungrual lo a si bik. Nan lek laiah leitlun mipi hmaiah duhphorhnak tuah tum uh, nan kutzung pathum tungsuak uh. Myanmar mipi hrangah nan tuah thei umsun a si” tin a naule pawl hnenah thu a cah.\nAn coach Germany Anthony Hay in “FIFA daan vekin zohman in duhphorhnak an tuah lo ding. Leknak ah ramkhel thuhla le sakhuanak kengtel kan siang lo. Ka um sungah zohman in anmai duhdan vekin an cangvai lo ding” a ti.\nKyaw Zin Htet in ‘Thuneitu pawlin bawlung sittu mino pawl an hringhro, an hmailam caan hrang an hringhro ruangah Myanmar ram aiawh in an va lek suak” a ti.\nKut In Bible Vei 7 A Ngansuak\nMiss Ruth Par Tin Dim “Miss Teen Tourism 2021” Zuam Dingin Philippines Ramah A Feh Ding